qundao/data-zh-poetry huggingface dataset:
谒大禹庙恭依皇祖元韵
作者：弘历
朝代：清
体裁：五言律诗

展谒来巡际，凭依对越中。传心真贯道，底绩莫衡功。勤俭鸿称永，仪型圣度崇。深维作民牧，益凛亮天工。
谒妙应寺题句
作者：弘历
朝代：清
体裁：七言律诗

小蒐南苑驾言旋，跸入西城取路便。因谒龙宫称妙应，回思雁塔现耆筵。秉诚瞻礼无央众，纪事吟哦七字篇。如故法轮收瑞帛，示真实际色空蠲。
谒孔子庙
作者：弘历
朝代：清
体裁：七言律诗

甫经庙貌拜阙里，复此宫墙谒古苏。尧舜心传直接彼，君师责重并殷吾。迁隅文正迹可考，作记常宗事不诬。道塞乾坤神宇宙，底须南面论区区。
谒孔林酹酒
作者：弘历
朝代：清
体裁：五言律诗

一抔天地境，万古帝王师。奠爵不禁泪，得门那有其。神蓍吉凶草，直楷菀枯枝。模法同终古，奚论赐植时。
谒孔林酹酒
作者：弘历
朝代：清

一抔如五岳，永古此幽宫。天朗林原气，川流洙泗风。奠椒溯思处，瞻楷不言中。万载读书者，水源木本同。
谒孔林酹酒
作者：弘历
朝代：清
体裁：五言律诗

一老名愆鲁，两楹梦奠殷。圣惟知有命，天岂丧斯文。六尺存瓴甓，千秋郁柞枌。垄前钦下拜，景仰寸心勤。
谒孔林酹酒
作者：弘历
朝代：清
体裁：七言律诗

吉礼虔申释奠忱，祭台更诣酹乔林。桑田大海有时变，方趾圆颅无不钦。立教惟师真是独，作君则我愧于心。柞枌闻说门人植，万古千秋永郁森。
谒孔林酹酒
作者：弘历
朝代：清
体裁：五言律诗

宫墙亲释奠，林墓此重来。地辟天开处，泗南洙北隈。春鸣仙乐鸟，冬绿石碑苔。教泽垂千古，泰山终未颓。
谒孔林酹酒
作者：弘历
朝代：清
体裁：五言律诗

平原如峻岳，佳气郁茏葱。地植四方树，天生万古宫。光流因德厚，道重自功崇。肃拜椒浆奠，企予望莫穷。
谒少昊陵
作者：弘历
朝代：清
体裁：五言律诗

取道自东西，崇丘先敬跻。八年阔拜谒，万古启端倪。曲阜安天域，清阳兆国禔。大渊和上下，世远莫能稽。
谒少昊陵
作者：弘历
朝代：清
体裁：五言律诗

清阳嗣太昊，国号肇皇清。来鲁必亲奠，谒陵起至诚。金天象日月，曲阜永丘茔。和乐大渊奏，无为郅治成。
谒少皞林
作者：弘历
朝代：清
体裁：五言律诗

八旬年在位，一百岁长龄。修法齐太昊，降生感大星。史书不多事，古道泯仪形。存没都曲阜，永安万劫灵。
谒少皞陵
作者：弘历
朝代：清
体裁：五言律诗

三皇道重阐，太皞法能脩。日月明同照，乾坤泽并留。鸟祥官纪号，金德王开猷。疏仡惟名字，鸿谟竟莫求。
谒少皞陵
作者：弘历
朝代：清
体裁：五言律诗

法脩嗣太昊，德考号金天。御世致诸福，谐神作大渊。崇邱安万古，肃拜阅多年。阙里西瞻近，韩文益信然。
谒尧祠
作者：弘历
朝代：清
体裁：五言律诗

尧母陵瞻古，尧皇祠谒灵。瓣芗烟引白，双柏色标青。柯干殊三五，东西映户庭。去舆回望睪，谟典念仪型。
谒尧祠
作者：弘历
朝代：清
体裁：五言律诗

总角读尧典，一钦贯始终。未能见乎道，敢不佩诸躬。庙貌瞻斯近，心源溯莫穷。万年贻古柏，那复计西东。
谒岱庙
作者：弘历
朝代：清
体裁：七言律诗

岱宗遥望谢重登，岱庙森严玉陛升。祗有丰年祈帝贶，愧无明德答神凭。唐槐汉柏形容古，时景民风气象增。迅矣三年成瞬息，向来欣戚总难胜。
谒岱庙
作者：弘历
朝代：清
体裁：五言律诗

时巡指江国，致祀遣春官。兹取回程近，亲瞻祭席单。大生功配帝，如在貌临坛。肃拜无私祷，抒诚心始安。
谒岱庙六韵
作者：弘历
朝代：清
体裁：五言排律

亿祀神庥永，百年庙貌新。佐天生万物，护国福烝民。庆落卜良日，展诚恰仲春。扶桑石突兀，炎汉柏轮囷。肃拜经九载，慈宁值八旬。抒忱颙有吁，介寿䭭重申。
谒岱庙六韵
作者：弘历
朝代：清
体裁：五言排律

庆落当辛邜，来瞻兹丙申。安舆欣莅止，古庙展诚纯。即此康强吉，孰非锡羡仁。东方生众物，万祀佑斯民。松柏那论旧，丹青尚若新。所希绵懿寿，命驾岂辞频。
谒岱庙六韵
作者：弘历
朝代：清
体裁：五言排律

春巡限定程，望岳寄遥情。用趁回涂便，一申肃拜诚。震方惟帝出，寅德肇人生。仰载无私祷，祈年有屏营。英云笼宝殿，佳气护曾城。退憩寻环咏，诗裁不易评。
谒岱庙瞻礼
作者：弘历
朝代：清
体裁：五言律诗

来因瞻岱宗，岱庙谒城恭。封禅事无我，阜安祈为农。代天敷物育，福国锡时雍。九叩申虔谢，八旬实罕逢。
谒岳庙
作者：弘历
朝代：清
体裁：五言律诗

正正堂堂地，巍巍焕焕京。到来瞻气象，果足庆平生。惬我长年愿，陈兹祈岁情。忽闻鸾鹤韵，疑有列仙迎。
谒惠济祠
作者：弘历
朝代：清
体裁：七言律诗

惠济千秋蒙庇佑，崇祠枚实建河干。十馀年别今朝谒，一片诚同昔日殚。不动微风刹竿静，畅流清水巨川宽。大河北徙陶庄后，益赖神庥永奠安。
谒明太祖陵
作者：弘历
朝代：清
体裁：七言律诗

嬗谢都关天运乘，攘除非自本朝兴。代为剪逆当方革，岂是因危致允升。常禁里民阑采木，还教卫户谨巡陵。省方近抚前王迹，殷鉴惟怀惕倍增。
谒明太祖陵
作者：弘历
朝代：清

崛起何嫌本做僧，汉高同杰又多能。每当巡省临华里，必致勤虔谒孝陵。一代规模颇称树，百年礼乐未遑兴。独怜复古非通变，翻使燕兵衅可乘。
谒明太祖陵
作者：弘历
朝代：清
体裁：七言律诗

金陵莅止为巡方，展谒龙蟠奠桂浆。保护遗规崇胜国，绍承家法礼前王。开基洵是过唐宋，继叶无能鉴夏商。形胜不须矜壮丽，惟天佑德慎周防。
谒明陵八韵
作者：弘历
朝代：清
体裁：七言排律

驱除本是藉馀闰，表正由来超古今。广运钦承一统大，胜朝消隔百年深。山陵念以北邻近，车驾因之此日临。德怨久哉幻时世，兴亡昭矣惕予心。虽云樵采勤禁护，亦惜殿堂逮圮沉。应悟有成那无废，当忘彼悊毁其金。地官漫靳费帑项，冬部爰教饰鼎林。即故寝园示明监，靡常天命凛难谌。
谒显佑宫
作者：弘历
朝代：清
体裁：五言律诗

历历丹梯拾，遥遥碧殿深。升芗由振古，锡羡匪斯今。胥宇周原膴，侯兴上帝临。太平兹久矣，益励守成钦。
谒显佑宫
作者：弘历
朝代：清
体裁：五言律诗

显佑惟天佑，亦由人合天。设无开创德，莫作觊觎先。绛节朝群宿，金容侍列仙。瓣香泯别祝，绥履福农田。
谒显佑宫
作者：弘历
朝代：清
体裁：五言排律

翠华临故里，琳宇谒仙宫。叠嶂排云上，遥岑列柱崇。升馨昭圣敬，垂贶仰圆穹。廓我邠岐业，贻兹镐雒功。有星皆拱北，无水不朝东。绳武颙然念，祈天惕若衷。式瞻当太乙，俯眺揽庞鸿。渺渺承堂构，乾乾倍省躬。
谒景佑宫
作者：弘历
朝代：清
体裁：七言律诗

松阴屏息叩金除，庙貌虔瞻色相如。天与人归神自佑，春风秋月殿常虚。龙蛇瀖濩蟠横壁，云雾烟煴写倒蕖。我久无心陈罪福，祈年还庆旐维旟。
谒海神庙瞻礼再叠旧作韵
作者：弘历
朝代：清
体裁：七言律诗

阅十六年重巡狩，虔瞻庙貌洁禋脩。况逢坍北方南涨，益切竭诚仰吁庥。遍地耕桑艰让水，禦潮堤堰愿安秋。御碑拱读增钦慕，一例勤民不解愁。
谒海神庙瞻礼叠旧作韵
作者：弘历
朝代：清
体裁：七言律诗

庚辰之岁潮趋北，柴石塘工重事脩。亟吁施仁斯益切，不更为患仰贻庥。涨沙虽纵闻增渚，汛水无过幸晏秋。庙貌钦崇缅皇考，中亹未复祗怀愁。
谒海神庙瞻礼有作
作者：弘历
朝代：清
体裁：七言律诗

盐官驻马先虔谒，庙貌枚枚皇考脩。捍患禦灾宜祀典，恬风静浪赖神庥。即今南涨方坍北，尚此春逢况值秋。黍稷非馨在明德，是吾所愧敢忘愁。
谒白河龙王祠
作者：弘历
朝代：清
体裁：五言律诗

有河必有司，爰命建神祠。莫匪赞天德，因之谒路陲。久经叨庇佑，兹复展威仪。仍祝雨旸若，由来稼穑资。
谒舜庙
作者：弘历
朝代：清
体裁：五言律诗

孝称千古独，德并有唐双。历下仪刑近，城中庙貌庞。春风馀故井，云气护虚窗。缅继百王后，钦瞻心早降。
谒金太祖睿陵
作者：弘历
朝代：清
体裁：七言律诗

开国金源肇自东，一时攀附会云风。丕承肆伐追辽帝，善任知人类沛公。史策鸿猷传赫奕，睿陵佳气閟茏葱。建康前岁犹亲奠，况复龙兴渤海同。
谒陵回跸诣畅春园问皇太后安是日复雨
作者：弘历
朝代：清
体裁：七言律诗

晓霁登程复密云，轻舆凉度玉丝棼。既优既渥既沾足，维秬维秠维芑穈。半月违方慰心恋，有秋卜可博慈欣。虽然讵敢志微满，天眷承惟励敬勤。
谒陵礼毕车驾入盛京仍叠癸亥岁旧作七言排律十四韵
作者：弘历
朝代：清
体裁：七言排律

周甲遵涂又向东，吉林佳气郁葱葱。故乡遗俗今犹在，创业开基古鲜同。走马率西时相宅，如龙逴海每劳躬。皇威远鬯先攘外，圣泽深孚早建中。名正底须惭德抱，气雄真使敌群空。既申频价鱼书议，垂得还旋玉辔珑。帷幄运筹宣众力，风云缔构赞天功。王师本是征无战，胜国徒称守且攻。爰藉驱除膺大宝，遂迁都邑设酆宫。上陵近纪诹秋吉，狩漠观风乐岁丰。累洽重熙蒙祖德，月将日就愓予衷。留京莅止当年宛，父老瞻依喜气融。沧海车书虔辐辏，九关闾阖洞开通。推恩行庆遵常制，何必酺筵醉颊红。
谒陵礼毕车驾入盛京得七言排律十四韵
作者：弘历
朝代：清
体裁：七言排律

群山万壑总朝东，王气为龙镇郁葱。白水寿邱名不减，作丰迁镐事应同。当时提剑安黔首，此日垂衣逮藐躬。延伫关山千里外，每怀瞻拜八年中。商飔送爽清驰道，叠嶂排青列远空。上将随车金䍡�，名王执辔玉璁珑。行宫视膳邀慈豫，故国旋舆仰祖功。只为上陵思马鬣，岂缘校猎赋车攻。六飞因幸兴王里，百辟咸朝庆善宫。讶许称觞来故老，不教警跸骇新丰。葛灯绡帐犹馀俭，执豕酌匏许献衷。华曜景中鸾扇动，若非烟里鸭香融。孕虞育夏天心眷，笃祜依京帝谓通。万祀皇清绵宝祚，扶桑初日海门红。
谒陵礼毕载启西巡瞻彼台山祝兹介祉后作祗言庆典前涂况值甘膏
作者：弘历
朝代：清
体裁：七言律诗

巡銮载启指清凉，七帙方开庆典彰。圣母自然无量寿，文殊已放大祥光。试看洒道甘膏霈，可卜如山宝算长。下隰高原同力作，天恩诚感益诚蘉。
谒雍和宫作
作者：弘历
朝代：清
体裁：五言排律

翠华来旧地，宝相写新莲。兴庆当年邸，无生曩日禅。讵资师象力，如是色空诠。结构栖真宇，徘徊浴日渊。舂音惊电闪，芝字尚星悬。东璧图书府，虚庭霜露边。秋风空拂席，春鸟不调弦。眼底明如幻，窗前影复迁。式观增惕息，欲去重留连。独忆趋庭日，瞻云意惘然。
谕山东巡抚阿里衮并所属官
作者：弘历
朝代：清
体裁：古风

谒圣诏早颁，登岱志原素。食言理非宜，省方典有故。矧遭去秋霖，便因觇赈务。截漕届百万，留帑多盈数。炊非无米为，策应以善布。向闻流徙民，提携纷载路。遮留非王政，岂宜听轻去。顷入青齐境，旌门两移驻。历观异所闻，秋麦原未误。远近遍菁葱，饼饵风香度。道左近光民，扶老携其孺。逭饥色无菜，得暖衣有布。目睹稍自慰，方慰还以惧。得无尔有司，饰予经过处。莱青隔山岭，沂曹困沮洳。既恐阻遐远，兼愁艰转输。便使天悔灾，元气未易复。旬宣勉汝猷，休助廑予虑。
谕直隶扈驾诸臣
作者：弘历
朝代：清
体裁：古风

三辅拱皇都，首善倡诸路。农桑业各勤，燕赵风犹素。回环十郡间，巡行亦已屡。城郭渐苟完，黔黎实既庶。教养诚本图，盖藏更急务。复恐夺其食，为之戒太遽。利弊率倚伏，所宜善施措。迩年常偏灾，沟壑宁无仆。赈恤恩纵逮，承宣责应赴。所见怀足慰，未见意深虑。趋承莫矜能，抚字先怀恕。
谢佑之茶梅蜡嘴即用杨荣题韵
作者：弘历
朝代：清
体裁：七言绝句

宝珠磬口斗严风，玳瑁为黄火齐红。蜡嘴独栖名近者，气求别寓意偏工。
谢时臣山水
作者：弘历
朝代：清
体裁：七言绝句

丛樾中居不卜邻，板桥谩置锁溪津。祗图却扫兹习静，策杖何来问字人。
谢时臣山水
作者：弘历
朝代：清
体裁：七言绝句

窠臼名家总不同，叠峰迥出寺楼红。那须留白为云气，林霭山岚镇郁葱。
谢时臣山水
作者：弘历
朝代：清
体裁：七言绝句

茅斋商榷共追陪，更有高人杖策来。三友设教寻姓氏，孰为松竹孰为梅。
谢时臣雪宵访隐图
作者：弘历
朝代：清
体裁：七言绝句

将及何妨返棹孤，月宵霁景迥清殊。世閒多少痴情者，兴尽犹然有吓雏。
谩兴五首·其一
作者：弘历
朝代：清
体裁：七言绝句

云行天际自然句，瀑赴崖边太古声。大块文章归静寄，休誇花鸟解怡情。
谩兴五首·其三
作者：弘历
朝代：清
体裁：七言绝句

人人都道吟愁易，我道吟愁却倍难。若使牢骚成一往，奚称礼义悦心官。
谩兴五首·其二
作者：弘历
朝代：清
体裁：七言绝句

鍊史镕经斗博奇，嗤将绮句媚红儿。若于本分评诗体，一律雕虫壮不为。
谩兴五首·其五
作者：弘历
朝代：清
体裁：七言绝句

王粲登楼众所云，漫誇俊逸鲍参军。葩经到此千馀载，只爱杜陵菽粟文。
谩兴五首·其四
作者：弘历
朝代：清
体裁：七言绝句

是诗必是非能者，能者何尝非是诗。却笑刻舟求剑辈，韩卢逐块竟胡为。
谩题
作者：弘历
朝代：清
体裁：七言绝句

东皇宁藉费工夫，色色形形物自模。陌柳冈松同一翠，其间苍嫩迥然殊。
谩题
作者：弘历
朝代：清
体裁：七言绝句

使者初从南国回，会稽米价尚高抬。吾民疾苦心常恻，惭愧欢迎去岁才。
谩题
作者：弘历
朝代：清
体裁：七言绝句

花信枝头小驻留，那堪巽二镇为尤。评量今岁无多句，不闰春光祗闰愁。
谷中
作者：弘历
朝代：清
体裁：七言律诗

谷中落雨高山雪，向北应知气候凉。陡忆热河遥隔岭，回苏晚稼未登场。急教巡视驰烟驿，且课仓箱历野庄。彼此原多遗柄穗，便皴峰玉审何妨。
谷城
作者：弘历
朝代：清
体裁：七言律诗

回轸言重经谷城，遥因揽古寄閒情。葆祠立戍均难考，为北于南鲜定评。且喜绿含千顷润，爱看红护几村迎。初过方惜春光浅，又见风前有落英。
谷城
作者：弘历
朝代：清
体裁：七言绝句

道济全军自退师，量沙夜半计诚奇。当时拟问吴儿辈，何事长城自坏为。
谷贱
作者：弘历
朝代：清
体裁：古风

谷贱伤农矣，谷贵伤民了。汉书举是言，义却未明晓。韦昭更别注，失以毫釐眇。四民古所传，三多一实少。与其伤至三，毋亦伤一好。两全岂不佳，实难得其道。观岁以平籴，亦虑滋烦扰。学臣奏所经，豫省两湖表。均幸麦收丰，且无粮贱挠。是诚两全哉，额手谢苍昊。更冀遍九州，鸿恩溥大造。
谷雨日作用澄虚榭仲春诗韵
作者：弘历
朝代：清
体裁：七言绝句

仲春两度雨曾吟，谷雨暮春仍企襟。延久越教急渴捷，叩天雨谷鉴深心。
谷雨日诣玉泉山龙神祠祈雨有作
作者：弘历
朝代：清
体裁：五言律诗

春仲再逢霖，竟沾六寸任。晴将两旬逮，重展一心忱。敢诩天恩厚，惟忧农务深。良辰值雨谷，祈佑不遑钦。
豁如堂
作者：弘历
朝代：清
体裁：七言绝句

书室题楣曰豁如，内虚外虚内外虚。廓然大公物顺应，似此名言足起予。
豁如堂
作者：弘历
朝代：清
体裁：七言绝句

轩窗疏朗喜薰披，花露盈盈香满墀。悦目赏心宁在此，大公顺应絜于斯。
豁如室
作者：弘历
朝代：清
体裁：七言绝句

一室虚明号豁如，披云适可遣几馀。大公顺应真提要，程子言之定性书。
豁如室
作者：弘历
朝代：清
体裁：五言律诗

书室向虚明，豁如真副名。开门艺祖意，霁月宋儒情。窗影梅横馥，阶阳草竖萌。一时吟五字，心与物皆清。
豁如室
作者：弘历
朝代：清
体裁：古风

书室得曲折，如何云豁如。可知豁在心，其境本绪馀。内者外之基，本末应识诸。大公顺应物，程言足起予。
豁如室
作者：弘历
朝代：清
体裁：古风

书室无长物，豁如觉其宽。予心欲如之，戛戛觉其难。大公顺应物，豁如方得言。然斯犹可勉，而更有致艰。祈岁冀屡丰，用人求尽贤。切切存旰宵，安得舒心田。弗舒非豁如，对室恒愧旃。
豁如室
作者：弘历
朝代：清
体裁：古风

何室弗四壁，此独曰豁如。廓然顺应物，闻诸复性书。心地苟充诎，逼塞徒逃虚。坦坦泯芥□，落落无方隅。谁能忘筦倪，试与观古初。
豁如室
作者：弘历
朝代：清
体裁：古风

室盖取其温，曲折避风轻。而此室独敞，豁如故得名。因思名与实，何曾有定衡。但绎题额义，足以怡神情。廓然而大公，虚受弗满盈。内圣外王学，胥宜勉力行。
豁如室
作者：弘历
朝代：清
体裁：五言律诗

山抱林环处，精庐曰豁如。通幽神与遇，生白室之虚。无到不延趣，有閒还读书。于斯合藏密，系传岂欺予。
豁如室
作者：弘历
朝代：清
体裁：古风

既有近墙围，亦复远山护。何以云豁如，请得言其故。于密有退藏，放则六合布。静固非内寂，动讵任外骛。明道定性书，可作羲经注。
豁如室
作者：弘历
朝代：清
体裁：古风

目谋欲豁如，辟门缅重华。胸次欲豁如，包荒弗遗遐。书室义两具，内虚外不遮。而况以无心，妙理迥莫加。小坐玩深趣，宁止纳景嘉。
豁如室
作者：弘历
朝代：清
体裁：七言绝句

邃不嫌深廓不虚，来凭棐几辄观书。大公顺应前贤语，拟欲吾心亦豁如。
豁如室
作者：弘历
朝代：清
体裁：古风

面前罗假山，山上植真树。树叶未生时，远近毕呈露。豁如兹称名，纵目无遮顾。目遮犹易祛，心遮实难除。何以使弗遮，无私大公付。
豁如室口号
作者：弘历
朝代：清
体裁：七言绝句

一室空空号豁如，四时佳景纳无馀。小游适以瞻檐额，触目会心足警予。
豁如室有会
作者：弘历
朝代：清
体裁：古风

史迁称汉高，豁如有大度。用能成帝业，宁在勤细故。此在开创可，守成多政务。细大莫不谨，乃弗致舛误。先后却异施，豁如合先具。先本而后末，庶免流苛妒。即境偶会心，自箴因句赋。
负暄口号
作者：弘历
朝代：清
体裁：五言绝句

阳巘试负暄，憩劳更披暖。回想延凉时，其意何相远。
货郎行题苏汉臣画
作者：弘历
朝代：清
体裁：古风

货郎担货人休笑，深宅曲院无不到。借问此法创由谁，乃自宣和苏待诏。待诏尤复善婴孩，森森玉笋戏庭阶。忽然轩渠舞且咭，群喜街头货郎来。货郎担上无不有，文具武备箱笥甊。傀儡格五及乐器，币帛杂组筐箩帚。都无实用象形为，推车拽以褦襶儿。转东邻更过西舍，佁儗左右常相随。纷呼争贳或力夺，货郎欲行行不脱。本以鞭贾眩他人，系徽反致他嘈聒。待诏此画非誇奇，极闹场中合静思。金刚六如犹费说，斯以一图而转之。
贮云亭
作者：弘历
朝代：清
体裁：七言绝句

蔚蔚英英无定姿，入深散步意俱迟。岩前亸袖忽飞去，分付山亭与贮之。
贮云檐
作者：弘历
朝代：清
体裁：古风

倚壁搆云檐，云来檐即贮。夏雨幸优沾，秋霖过斯苦。今秋乃殊常，踰旬晴以久。荞菜亦待泽，较量甚农父。尔檐应放云，施作甘膏溥。
贮云檐
作者：弘历
朝代：清
体裁：七言绝句

底事滃然翰墨筵，檐间常是贮云烟。秋来荞菜方需泽，何不为霖润坂田。
贮云檐
作者：弘历
朝代：清
体裁：五言律诗

构屋深山里，额檐曰贮云。写楹本无意，归岫亦堪欣。据席衣裳润，披笺翰墨芬。山田膏雨足，且止慢须勤。
贮云檐
作者：弘历
朝代：清
体裁：五言律诗

略转回廊上，屋檐号贮云。胡宁不为雨，难副有斯文。切切心犹虑，英英气已氲。翘思霈优渥，晚种利耕耘。
贮云檐
作者：弘历
朝代：清
体裁：七言绝句

迩来晴雨称时若，不计流云与贮云。偶步山斋喜名副，写檐常自蔚氤氲。
贮云檐口号
作者：弘历
朝代：清
体裁：七言绝句

斋檐额以贮云名，分付云檐莫放行。靳泽讵予图享帚，迩来农务且宜晴。
贮云檐题句
作者：弘历
朝代：清
体裁：古风

檐不易高低，云自有来去。因用稚圭文，率名之曰贮。寻思贮之言，义亦有二故。暵时贮之云，愿行施膏布。潦际贮之云，应敛为靳固。即今朗晴定，循名佳未负。然而云与檐，胥以不知付。
贮清书屋
作者：弘历
朝代：清
体裁：五言律诗

㠎嶪复崚嶒，千回将万层。云关才得叩，石磴更须登。步处那辞倦，坐来实绝胜。龙标工比物，一片玉壶冰。
贮清书屋
作者：弘历
朝代：清
体裁：古风

万石砟硌因成山，山中筑屋石包屋。石当屋中不能去，屋即包石石即伏。苦内若外若主宾，难与分疏辨炙毂。贮来清气欲逼人，不移云根云自足。
贮清书屋
作者：弘历
朝代：清
体裁：五言律诗

为贮此拳石，因成满屋清。万年留古色，一片吐云英。绿字寻疑见，黄钟击应声。洒然值几暇，摘句寄閒情。
贮清书屋
作者：弘历
朝代：清
体裁：七言绝句

引流绕砌宛成池，小小书窗恰受宜。设曰一尘不到处，已居二谛落诠时。
贮清书屋
作者：弘历
朝代：清
体裁：古风

有屋亦包山，虽山一拳耳。广大乃在中，中庸标厥旨。何必曰须弥，居然胜芥子。小许信足佳，漫以浮玉拟。
贮清书屋
作者：弘历
朝代：清
体裁：古风

玲珑磈石中寻径，讶欲堕翻栖以定。时听暗泉弗见流，时复洼樽滟清滢。历尽怪还值坦夷，高低筑室取适宜。豁然开朗堪纵目，流观万壑纷呈奇。曰贮清哉清信贮，琳琅丛表虚明宇。不移原是屋包山，何必江天誇氐父。
贮清书屋
作者：弘历
朝代：清
体裁：古风

石上架山居，石势不可止。覆瓦于其上，贮石我屋里。受润无内外，皴缛苔纹起。张为生色屏，卧作醉道士。回头望山石，原不分彼此。
贮清书屋
作者：弘历
朝代：清
体裁：七言绝句

磈石居然屋里存，谁能移置动云根。贮来万古真清气，彷佛青牛众妙门。
贮清书屋
作者：弘历
朝代：清
体裁：五言律诗

诘径得奇遭，书斋迥据高。畅怀秋与净，骋目景无逃。石阅古今代，松翻上下涛。贮将清满屋，雅似待拈毫。
贮清书屋
作者：弘历
朝代：清
体裁：古风

贮清书屋因贮石，石不期贮贮斯清。田盘磈石率礧硌，雄也其神清且英。屋搆斯石弗斲去，遂缘厥上横架楹。全石之天惬我愿，报我以清清则诚。画壁苍松森翠影，根皆抱石相搪撑。孰真孰假孰分别，一例视之无复为閒评。
贮清书屋
作者：弘历
朝代：清
体裁：五言律诗

造物无尽藏，仙居此处多。羲皇存古貌，峭茜与天摩。松色泉音里，春风秋月过。自然诠易趣，不必问田何。
贮清书屋口号
作者：弘历
朝代：清
体裁：七言绝句

书屋由来称贮清，谓无些子俗尘萦。设如以小喻其大，方寸之中八表呈。
贮清书屋有会
作者：弘历
朝代：清
体裁：古风

屋必有墙壁，清乃无形容。借问谓屋者，所贮又何从。有以无为主，无固有之宗。是则清贮屋，非屋贮清重。憩屋生别会，强晰反成慵。
贮清书屋有作
作者：弘历
朝代：清
体裁：古风

田盘之景无不清，田盘之屋无不贮。云何此屋独享帚，坐以绎思试堪语。清之同与屋之独，由人名耳非定处。知然而后贮得言，屋乃无可无不可。弗在花香鸟语能，岂系山峙川流所。如是之贮如是清，与我皇清恒万古。
贮清书屋自警
作者：弘历
朝代：清
体裁：古风

书屋向以贮清名，弗过林泉享其秀。林泉之秀纵天然，田盘何屋无斯遘。兹来乃复心有会，岂在佳景之辐辏。一室譬如人一心，景之呈者屋必受。皇清国号万斯年，贮之方寸吾应懋。质以人心与天理，微有弗当伊谁咎。朝乾夕惕敢遑宁，那更侈言游览富。
贵州巡抚冯光熊奏二麦收成九分有馀诗以志慰
作者：弘历
朝代：清
体裁：五言律诗

遥省中之小，麦收报以迟。九分近上稔，万户庆佳期。蚕豆更胥盛，食衣咸有资。南瞻额手际，心共兆民怡。
贵州巡抚冯光熊山西巡抚蒋兆奎各报得雪诗以志事
作者：弘历
朝代：清
体裁：七言律诗

今岁渥霖盛夏秋，土膏润溽实称优。目前弗雪非盼雪，口故未求颇亦求。齐界豫疆胥报泽，黔南晋右此传邮。同云时作瑞霙阁，晓夜能无切望眸。
贵州巡抚姚棻报二麦收成九分有馀诗以志慰
作者：弘历
朝代：清
体裁：七言律诗

黔苗向与楚苗通，闻信督臣急定功。以此安然二麦种，竟臻夏熟九成丰。设非移篆事将败，实是无心天诱衷。乘胜今当剪巢穴，捷犹未至盼惟匆。
贵州巡抚陈淮奏报秋收九分有馀诗以志慰
作者：弘历
朝代：清
体裁：五言律诗

黔省山田广，漏天水下流。润禾无碍涝，幸岁有登秋。又报九分胜，为欣万户庥。吾民衣食足，此外更何求。
贵州巡抚额勒春奏报通省秋收九分有馀诗以志慰
作者：弘历
朝代：清
体裁：五言律诗

山多田少处，亦自有民人。幸报九馀熟，足资万户贫。墉如穫早晚，市价减关津。岂不因之慰，慰中惕更真。
贵州巡抚额勒春奏报通省秋收九分有馀诗以志慰
作者：弘历
朝代：清
体裁：五言律诗

山田易致雨，亦复不愁霖。是以多逢稔，因之每慰心。九馀则近十，昨继更绥今。衣食民苗帖，宁须称武临。
贵州布政使汪新奏报秋成九分有馀诗以志慰
作者：弘历
朝代：清
体裁：七言律诗

黔抚抡才调广东，旬宣护理奏笺通。已欣二麦逢收好，比较去年更觉丰。馀九分堪称上稔，平诸价实济孤穷。迩来报岁多佳信，切切持盈益惕衷。
贵州布政使贺长庚山西巡抚蒋兆奎各报麦收分数诗以志慰
作者：弘历
朝代：清
体裁：七言律诗

一日奏章两处到，异同虽别总堪欣。九馀黔及八馀晋，上稔固优次稔群。不接青黄幸民赖，岂殊南北为农勤。迩来颇觉吟无兴，功逮垂成望益殷。
贺张廷玉70寿联
作者：弘历
朝代：清
体裁：联

潞国晚年犹矍铄；吕端大事不糊涂。
贼遁
作者：弘历
朝代：清
体裁：五言律诗

早虑贼当遁，屡停续调师。兵威遵养暂，路险待通期。掣肘原无涉，埋根更有时。罪他弃藏说，在我岂应为。
贾岛故里
作者：弘历
朝代：清
体裁：五言律诗

闻说阆仙里，依然在范阳。不因逢吏部，终是托空王。幸有遗编在，难寻宿草荒。一家言自就，僻瘦定何妨。
赅春园
作者：弘历
朝代：清
体裁：七言绝句

倚槛无妨细籁披，蓲阳初上上林枝。红情绿意方犹未，却是赅春正此时。
赅春园
作者：弘历
朝代：清
体裁：七言律诗

山阳游涉转山阴，小小山园称揽临。四序首春元善长，六爻交泰地天心。会看昌节行行至，试向义经细细寻。欲拟精微参易学，未能忘者是清吟。
赅春园
作者：弘历
朝代：清
体裁：古风

山阴别一区，朴室聊结构。倚岩得基固，面野延赏富。量地虽十笏，万景于中受。赅春我所名，消息今朝透。机思静在先，事悟绘居后。
赅春园
作者：弘历
朝代：清
体裁：七言绝句

山阴数宇小园开，却是今年初度来。万紫千红归静观，春光原可一言赅。
赅春园
作者：弘历
朝代：清
体裁：五言律诗

春满四天下，小园何曰赅。当知一贯万，乃可信无猜。动植消而息，鸿濛胚以胎。户庭原不出，与物共登台。
赅春园
作者：弘历
朝代：清
体裁：古风

舍舟顾空澄，拾级登峻陡。劳逸岂不殊，知常道乃久。小园筑山阴，亭台颇亦有。游目足谧怀，契神可默口。赅春亶赅春，讵谓富花柳。选注设相衡，信非自享帚。
赅春园
作者：弘历
朝代：清
体裁：古风

路便过山阴，山园近尺咫。小憩亦何妨，便以梯棐几。言春春已过，落红付流水。然而赅之义，恒在斯园里。匪循赅春名，乃證赅春理。
赅春园
作者：弘历
朝代：清
体裁：五言律诗

迤逦循山右，山阴忽到来。今年乃初至，暇日漫轻回。淑气煦而妪，物情根与荄。东皇如有谓，春意此间赅。
赅春园得句
作者：弘历
朝代：清
体裁：七言绝句

小园春稚阅春赅，岂是无端虚此来。试看苞含甲莩处，千红万紫个胚胎。
赅春园有会
作者：弘历
朝代：清
体裁：古风

赅春似侅事，盖以言非常。义惟取兼备，则莫若韶光。试看运一气，无为肇三阳。其纵贯上下，其横遍圆方。物物如登台，乐意生机盎。对时怀扆负，宁祗玩园芳。
赋得一壶天地
作者：弘历
朝代：清
体裁：五言排律

十笏无馀地，一壶有别天。虚窗足揽结，诘径偶延缘。寥落四禅表，希夷万景全。神襟惟妙达，俗虑不期蠲。领要契元始，入微得自然。张申如蓦遇，那拟问金编。
赋得一房山
作者：弘历
朝代：清
体裁：五言律诗

房贮山几叠，堪称山一房。天台赋读绰，大岭画披王。自有春苔润，岂虞秋树苍。开窗偶骋目，表里映岚光。
赋得一房山
作者：弘历
朝代：清
体裁：古风

架楹玲峰上，步磴嵌岩底。夤缘陟其巅，仍在一房里。开窗眄群岭，攒簇参席几。秀色互映带，妙趣无彼此。炙毂辨难穷，转物理若是。
赋得三复白圭
作者：弘历
朝代：清
体裁：五言排律

慎言颐象著，后语系辞观。昔有南容者，永怀卫武叹。玉瑕犹可理，词玷那能刊。圭璧虽方德，枢机在谨端。缺铝平实易，失逝救斯难。宜凛莫扪戒，毋令多败干。惕思纶綍出，巩守瓿瓶安。三反缅宫适，谠论敢使寒。
赋得上水石
作者：弘历
朝代：清
体裁：五言排律

玲珑湖石夥，上水却称稀。造物无不有，支机是也非。器虽匪圭璧，品合拟珠玑。岂必能神化，应缘引气几。足承波潋滟，顶植卉芳菲。爱看通身润，疑含细雨霏。李家论颠倒，刘氏语依韦。设以方为政，吾心知所归。
赋得不为物先
作者：弘历
朝代：清
体裁：五言排律

持后如观影，不先敢傲身。时乘乾用九，佳与物皆春。柱史颂三宝，寺卿箴八珍。劳谦曰君子，知足乃贤人。却匪藏机械，惟应博访询。朴敦汉文帝，又以示临民。
赋得不踰矩
作者：弘历
朝代：清
体裁：五言排律

至圣心天一，从心自不踰。然犹待七十，可识有工夫。学者希贤黾，传章絜矩须。循循惟是蹈，矻矻敢傍趋。先后从前凛，度人以已符。折旋期必中，曲应审其诬。弗以斯非匠，或乖岂曰儒。古稽潜味道，谨守始于吾。
赋得东风解冻
作者：弘历
朝代：清
体裁：五言排律

应律东风至，五朝过立春。入池通暖气，解冻透云津。始拆原成片，旋开渐有沦。鱼冰上陟负，雁北候来宾。习习传轻籁，溶溶闪叠银。近堤方摇柳，傍浦未生蘋。拂面凉温协，迎眸景象新。如将弄舟楫，谁是傅岩人。
赋得临风舒锦
作者：弘历
朝代：清
体裁：五言排律

古传襄邑织，蜀国独超群。江水丽以濯，冰蚕采得分。临风占动静，舒体具氛氲。里表云霞灿，城称丝管纷。明知工女害，那禁浣人勤。籁助形无定，飔翻声有闻。贝篇巷伯刺，步障石崇欣。可识尚絅什，闇然恶著文。
赋得临风舒锦
作者：弘历
朝代：清
体裁：五言排律

锦本西川美，风从北户扬。无心或犹可，有意却非当。何事明称赋，居然传自唐。开先始潘作，继后更阎长。纵拟鸣梭巧，奚关掷地锵。彼云喻黼黻，吾谓贬文章。尚絅恶其著，誇雄过亦彰。寄言务显者，应识返乎藏。
赋得为君难
作者：弘历
朝代：清
体裁：古风

子曰为君难，难不可悉数。综要有二端，用人及旸雨。春暵祈雨霈，夏涝望旸煦。祈雨日愈烈，望旸云更吐。露立那安眠，玉食或忘举。及幸酬所冀，慰仍不遑处。所以者云何，恐即怠生侮。至于用人际，知之良独苦。惟帝其难之，言曾著大禹。人心有醇漓，醇必推上古。其时已若斯，况在千载下。国人皆曰贤，缓待将谁补。项羽亦重瞳，仲尼似阳虎。蒿目复劳心，吾忧向谁语。
赋得为君难六韵
作者：弘历
朝代：清
体裁：五言排律

宣尼著明训，曾未试躬行。身体惟皇考，手书示后生。绝胜铭几杖，讵止见墙羹。辞约义赅富，思艰图易亨。敕几所无逸，保泰凛持盈。三字垂家法，万年奉永清。
赋得乐安和 其一 乐
作者：弘历
朝代：清
体裁：五言排律

乐亦六情一，因而额寝斋。弗耽斯得正，从欲实为乖。花鸟引机绪，诗书蕴道荄。当思不可亟，恒念与之偕。应在雨旸若，宁须丝竹排。山端姑彼置，五字识吾怀。
赋得乐安和 其三 和
作者：弘历
朝代：清
体裁：五言排律

和者宽仁施，是诚得众缘。温而厉则可，柔以发斯偏。性命保合正，起居安养便。莫惭衾影独，那溺景光妍。无欲心常泰，有为身弼肩。春台一气鬯，与物共訚然。
赋得乐安和 其二 安
作者：弘历
朝代：清
体裁：五言排律

向祗随所遇，今惟安在斯。朝乾实切矣，夕惕亦居之。适已非为合，图民乃得宜。礼经著和乐，尧典仰文思。建久贾生策，计情晁氏辞。更殷深念者，永固万年基。
赋得乐此山川佳
作者：弘历
朝代：清
体裁：五言排律

山川固佳处，今日识真佳。积雪盈眸润，兆农满意谐。清音出泉壑，馀事赏岩斋。得句光含几，寻幽迹印鞋。玉峰宁藉镂，银界若为排。独忆从军者，勤劳远廑怀。
赋得九方歅相马
作者：弘历
朝代：清
体裁：五言排律

伯乐举所与，其人曰九方。天机贵精得，物质乃粗忘。尽信如无审，求真讵异常。性情内或隐，形色外奚藏。宁一沙邱马，类三龙耳臧。相皮韩传诮，画骨杜诗彰。岂以力称骏，端因德号良。长城岭安度，却忆锦云黄。
赋得九歌扬政要叠旧作韵
作者：弘历
朝代：清
体裁：五言律诗

重华绍帝德，天覆海同涵。咨儆筹教养，脩和叙六三。昔吟惟志仰，今法祗增惭。孜矻犹瞠后，遑言正面南。
赋得五月鸣蜩
作者：弘历
朝代：清
体裁：五言排律

一例胁鸣类，趋时能占先。试声当五月，得号却非蝉。出树音犹涩，因风响渐宣。九怀王赋著，小正夏书传。梁宋称纷矣，楚徐舛甚焉。噪前浑不辨，寂后是真禅。杏望蒲瞻候，黍苗麦秀天。呼晴疑助鹊，听祗益忧煎。
赋得五月鸣蜩
作者：弘历
朝代：清
体裁：五言排律

散步芳堤上，如簧乍弄声。初闻未惯耳，徐绎颇含情。好雨无逾节，知时逮化生。豳风曾叶什，月令善窥衡。但鼓胁为响，宁腾口浪鸣。以旁真是别，虽噪不离清。骆咏且须待，江脩信致精。寒蝉何足取，即事慎扬明。
赋得五月鸣蜩
作者：弘历
朝代：清
体裁：五言排律

炎律当中夏，蜩声出上阑。恰才传柳外，展转度墙端。可识琴精蔡，何须弹避韩。喝秋时应速，饮露意先寒。隔叶鸣犹弱，托枝翼尚单。要知形亦幻，漫遣力全殚。别院莺花老，江南樱笋残。惟馀劭农意，幽律静中观。
赋得五月鸣蜩
作者：弘历
朝代：清
体裁：五言律诗

绿柳度蜩鸣，池塘快晓晴。应时刚五月，鼓翼试新声。受露悠扬洁，含风宛转轻。寒蝉真觉愧，触景一关情。
赋得人字柳
作者：弘历
朝代：清
体裁：六言诗

岂必蒲同凋早，亦非花与荣争。借问人称谁氏，依稀彭泽先生。
赋得从善如登
作者：弘历
朝代：清
体裁：五言排律

四德曾抡长，一心亦有端。虽云本皆具，可识欲从难。疏易义犹著，逸诗语岂谩。舜因乐取大，回致末由叹。克已祛非礼，同人应所安。况居元首贵，敢弃谠言寒。九仞亏当戒，片长纳必殚。遐思虞夏积，景仰意遑宽。
赋得从善如登
作者：弘历
朝代：清
体裁：五言排律

性善人人具，率之或鲜能。易原拟芥拾，艰乃喻山登。克已斯无欲，布公方有凭。如金资作砺，若木在从绳。违顺千里应，休嘉百世承。恢恢宏厥宇，历历造其层。讵可因难止，当廑广益应。坤初明示积，馀庆永禧膺。
赋得仙楹
作者：弘历
朝代：清
体裁：五言律诗

一幛仙楹对，双珠圣藻张。乐山学尼父，寓意缅轩皇。日照林岑影，烟生紫翠光。敢云肯斯构，实觉见于墙。
赋得仙露明珠
作者：弘历
朝代：清
体裁：五言排律

露常浓素节，珠实育圆流。月令虽单举，唐文乃并收。分形初异地，合撰恰同秋。润自九天降，朗惟一水求。走盘汞弗定，缀草颗如留。尧代瓮犹在，化城衣未售。瀼瀼泽有布，的的暗无投。瑞应明扬会，宁誇元装俦。
赋得会心不远
作者：弘历
朝代：清
体裁：五言排律

琳池围绮榭，镜影澹涵空。曲以云廊达，翳然岩木笼。遥情归静寄，造物是良工。结念休三岛，传神有六通。华林漫相拟，钜野讶堪同。曰我会心处，羲经无妄中。
赋得佳处领其要
作者：弘历
朝代：清
体裁：五言排律

已爱韶光鬯，还欣灵雨霏。山凝黛如濯，水涨影添肥。望麦绿千顷，坐花芳四围。玉骢称小步，綵燕必双飞。宁待高楼凭，偏宜弱翰挥。设询亲切句，物物乐生机。
赋得僧敲月下门
作者：弘历
朝代：清
体裁：五言排律

月上惊栖鸟，山僧归自邻。应门乏五尺，叩扇借孤筠。小立莓苔滑，低临松竹匀。上人权在外，守者未生嗔。讵湿袈裟露，凭参响寂尘。维摩不二法，司户有前因。剥啄原无碍，形容直逼真。本来敲绝好，推字想欺人。
赋得八月剥枣
作者：弘历
朝代：清
体裁：五言排律

五月开花际，多愁望雨时。豳风结实后，亦幸稔农期。开结人抡节，幸愁枣岂知。有情输此著，无识泯凡为。可验一心镜，因题七月诗。剥中看落落，擎得喜离离。须悟莫争速，应怀相让宜。咨诸抚笺者，方寸合甄思。
赋得公而不明
作者：弘历
朝代：清
体裁：五言排律

莅位六旬满，丙辰归政时。沐天恩独厚，思祖德增寅。典值兴贤殿，材逢会试期。公车加倍夥，棘苑出群资。宿学莫过者，评文更识其。讵知忽老惫，自用弗旁咨。要在明而正，宁惟公不私。因之乖去取，吾失却推谁。
赋得六艺道德本
作者：弘历
朝代：清
体裁：五言排律

道德有深本，发为六艺呈。内端自表外，实责先循名。虽举叠三数，应存祇一诚。礼惟式规矩，乐岂在音声。射固幼来习，御斯久未明。作书心要正，会数理尝精。肴覈班文著，薮丛李注评。学而优仕者，漱润勉躬行。
赋得冰奁
作者：弘历
朝代：清
体裁：五言律诗

清舒山馆里，精舍曰冰奁。清夜谁悬镜，冰轮常在檐。当时邀月姊，此日缅轩髯。睫眼卌年过，寒光依旧恬。
赋得初日芙蓉
作者：弘历
朝代：清
体裁：五言排律

六月呈春色，东山出晓曦。流光晶且嫩，写影净犹怡。四岸开奁阔，一湖朗镜披。新妆端以正，宿洗粉和脂。香藉水风散，润含晨露滋。书如李氏帖，诗乃谢家词。自是瑶池品，而非尘世姿。设将拟太华，受照早于其。
赋得初日芙蓉
作者：弘历
朝代：清
体裁：五言排律

出水呈芳迥，迎曦弄影新。烟流花欲醉，露湛叶生津。画里神仙品，台端清净身。蘋香连一气，霞彩照初匀。锦浪翻无定，文禽宿有因。娥英临晓镜，不语亦宜人。
赋得动复归有静
作者：弘历
朝代：清
体裁：五言排律

俯仰探元化，卷舒理可推。乾坤虽示象，天地本无为。静固动之始，动还静有期。贞元由递嬗，根柢必归兹。春鸟能言后，风花罢舞时。云成峰定幻，川至海何辞。讵是攀舟壑，奚妨试管蠡。五千标奥旨，谢客要能窥。
赋得匠成翘秀
作者：弘历
朝代：清
体裁：五言排律

储预栋梁任，养从翘秀罗。致之那厌屡，育也岂辞多。宁必全材是，弗遗一艺他。剔毛无背用，揽翮有霄摩。亦凛不实训，还思刈楚歌。栽培得贞干，正直自乔柯。陶冶贤良器，裁成德行科。在予责谁诿，蒿目咏菁莪。
赋得华山鸟道
作者：弘历
朝代：清
体裁：五言排律

㠎嶪复巃嵷，青莲植半空。自来称鸟道，颇觉异蚕丛。叠磴穿云白，回栏抉巘红。竹声戛风细，花色斗春融。塞路遥相拟，坦途此尽同。游山当读画，缓缓跋花骢。
赋得南坍北涨
作者：弘历
朝代：清
体裁：五言排律

绍海对相峙，江潮自古今。中亹诚最美，两界幻难谌。坍涨事无定，北南势有斟。兴犹山作禦，宁祇岸虞侵。壬午溜迁后，甲辰水尚深。筑塘图久计，射弩罢雄心。无往思不服，斯升祝彼沈。神祠躬致拜，吁佑愧为钦。
赋得南风之薰
作者：弘历
朝代：清
体裁：五言排律

恊帝光轩顼，亮天钦始终。爰兴大鹿野，乃抚五弦桐。心忖传将手，表扬蕴以中。人声询右孝，诗语造南风。念念廑民隐，言言企化崇。财期九功叙，愠解万方融。在位虞宾让，来仪凤鸟翀。烂然八伯进，景仰敢希同。
赋得周而不比
作者：弘历
朝代：清
体裁：五言排律

事有名相类，究其实不同。譬之若周比，却了异私公。周乃廓然大，比斯暗以通。应来君子顺，营去小人攻。潝訾亲那久，包荒量自洪。欧家论诚达，韩氏说犹工。召试登寒畯，捷涂斥宦丛。寄言佔毕者，子曰理无穷。
赋得和阗玉
作者：弘历
朝代：清
体裁：五言排律

玉陇宛其玉，珍贤讵此珍。摅诚底方物，慎德幸咸宾。却纳非柔远，分颁庸展亲。葆光验垂草，瑞色现浮筠。如琢良工命，匪求给事巡。设将拟尧掷，仍觉愧先民。
赋得和阗玉
作者：弘历
朝代：清
体裁：五言排律

自古和阗玉，而今岁献都。春秋贡轮羾，山水料相殊。水产品多秀，山生质或粗。粗恒丈近有，秀乃尺盈无。物理难全矣，人情可譬乎。载车馀万里，弊窦亦三吴。应识舜捐语，漫誇禹治图。千秋戒贻世，五字过吟吾。
赋得善人为宝
作者：弘历
朝代：清
体裁：五言排律

国宝惟贤乂，天工资赞襄。楚书已举要，元史更言详。吁俊登岩穴，宣猷佐庙廊。济川作舟楫，珍席匪琳琅。内俾纪纲理，外期民物康。穆公思蹇叔，章帝奖刘方。恻怛斯为至，严明未是良。皋陶赓拜语，慎宪我其蘉。
赋得四时为柄
作者：弘历
朝代：清
体裁：五言排律

放勋钦昊天，仲叔递咨宣。粤若四时柄，毋违一气旋。春生长夏备，秋敛蓄冬全。敬以人时授，因之物候迁。象云或称杓，表地亦为权。熙绩兹开始，釐工莫并前。贞元运不息，橐籥迥常悬。职在三无奉，钦哉勖体乾。
赋得四时殊气
作者：弘历
朝代：清
体裁：五言排律

四时循粤宛，妙义著蒙庄。祗以天不赐，故成岁有常。春生随夏长，秋敛继冬藏。一气惟行健，群阴总顺阳。宁须扶与抑，虚论短和长。嬗代任其运，菀枯因以彰。岂劳施设力，自具象形章。虽曰弗言易，体乾勉未遑。
赋得坦坦荡荡
作者：弘历
朝代：清
体裁：五言排律

演漾披琳沼，豁庨敞网轩。息躬喜疏朗，游目鲜嚣烦。俯仰四临具，括包一理存。无私参义府，顺应涤情源。玩物宁堪贵，甄心略可论。嘉兹君子德，倬彼圣人言。
赋得坦坦荡荡延楼临城墙可见山田及闾阎况皇祖御额悬于正中敬赋五言用诏千祀
作者：弘历
朝代：清
体裁：五言排律

履卦幽人吉，箕畴王道崇。四言标合撰，万古示深衷。识矣其君子，廓然惟大公。对时八节序，应物七情同。烟火随民便，山田待岁丰。翘瞻仰云日，祖述念何穷。
赋得垂云助麦凉
作者：弘历
朝代：清
体裁：五言排律

阳盛候方暖，麦芃苗已芊。宜凉性须察，望熟意犹虔。屡见云垂宇，为希雨霈天。��虽未落，叆叇却频悬。聊喜阴常覆，无妨风以宣。露光瀼浥叶，晓气飒浮䅌。蔽日驱炎远，临秋荡郁便。终当作霖好，宵旰廑祈年。
赋得夏不御毡
作者：弘历
朝代：清
体裁：五言排律

朱明当夏入，青毳逮毡除。岂恶终无藉，祇缘炎有馀。衣衫换絺绤，床笫易籧篨。宜以时因制，用违需则祛。君臣资可譬，文武济还如。宫笑角宁合，白非黑实疏。苏卿餐未得，王子荷犹虚。待到严寒候，谁能更舍诸。
赋得夏云多奇峰
作者：弘历
朝代：清
体裁：五言排律

本是依峰出，因之肖碧峰。请看原触石，何必定从龙。为一抑为二，若离还若逢。嵯峨形尽幻，晻霭势方浓。丁斧何能展，虞歌或可庸。城疑现乾闼，窗拟列芙蓉。矗矗方迎目，英英早荡胸。纵艰兴宝藏，为雨利三农。
赋得大禹惜寸阴
作者：弘历
朝代：清
体裁：五言排律

仲尼欲行夏，陶侃益分阴。尺璧原非宝，寸曦有独钦。设鼗求善谏，起馈励殷心。讵曰身为度，常如帝式临。泣囚愧恒切，养老意方深。恶旨千秋法，象州九鼎谌。始终克艰凛，玩愒敢偷寻。五字非誇藻，思同庭燎箴。
赋得大禹泣辜
作者：弘历
朝代：清
体裁：五言排律

私淑心传一，亲闻风抚南。继虞金德王，号夏九成覃。五岁初巡狩，万民察苦甘。有人逢系梏，痛已致停骖。因廑下车问，如勤振铎谈。潸然涕为出，惄若意难堪。刘向迹纪实，李成神写谙。非如尧舜世，是用切深惭。
赋得大车槛槛
作者：弘历
朝代：清
体裁：五言律诗

风雅夥章句，宣尼三百删。序家多有异，圣意鲜能闲。槛槛大车咏，萋萋小雅娴。毳衣行役讯，击鼓从军艰。
赋得天心水面
作者：弘历
朝代：清
体裁：五言排律

细籁拂银浦，素蟾丽太清。圆融涵上下，表里彻光明。轮漾澜无定，波连魄若擎。鱼相忘潜跃，兔不计亏盈。通体惟虚朗，怡情泯色声。尧夫拈五字，精诣识平生。
赋得天水相与永
作者：弘历
朝代：清
体裁：五言排律

生一还为一，上空合下空。因遥翻似近，不隔本来通。讵必星辰列，犹嫌荷芰丛。道存昭旷里，机息跃飞中。有有无无始，澄澄荡荡融。临池王内史，八法会其同。
赋得天道无为
作者：弘历
朝代：清
体裁：五言排律

系传曾明道，论衡亦著篇。无思已示易，自化试观天。赋物夫何作，为形任自然。四时由相嬗，二气互因宣。生长阳嘘发，成藏阴吸坚。广惟翕以辟，大则直而专。不动遂通感，守中听代迁。法斯臻治者，其舜愿希旃。
赋得太液柳
作者：弘历
朝代：清
体裁：七言律诗

人字低临太液池，栽培谁辨永宣时。居然后老同彭祖，未觉先零傲悦之。春景青瞳仍望望，秋风绿发故丝丝。世间松柏翻难并，得地延年意可思。
赋得太液秋风
作者：弘历
朝代：清
体裁：五言律诗

兰舟浮太液，葭岸起秋风。蹙得波纹细，分来日影融。偃芦惟益白，经蓼已辞红。几度濯清处，吟怀迥不同。
赋得太液秋风
作者：弘历
朝代：清
体裁：五言排律

太液漾华舟，金�爽气流。风来阊阖表，景助凤麟洲。縠影明漪日，蘋飔飒度秋。蓼花刚烂烂，芦穗早浮浮。隔岸听铜雀，乘波玩玉鸥。心缘劭农慰，题任触怀投。
赋得太液秋风
作者：弘历
朝代：清
体裁：五言排律

秋容入液池，水面得新诗。始向莲根漾，徐从蘋末吹。过桥低玉练，度浦闪金漪。鱼跃疑迎爽，舟行忽忘迟。来兮更何自，逝者乃如斯。恍忆洞庭上，微风叶脱时。
赋得太液秋风六韵
作者：弘历
朝代：清
体裁：五言排律

呈漪如应律，拂沼似行空。三架水云榭，千秋阊阖风。依然阅今古，谁与辨雌雄。似妒镜光白，偏拖縠影红。波潆惊睡鸭，岸响送吟虫。佳景春明纪，由来赏莫穷。
赋得如意
作者：弘历
朝代：清
体裁：五言律诗

文房紫芝式，制合古而纯。幻已传秦代，挥惟盛晋人。何须贵犀玉，雅足尚檀筠。四座天花落，于斯有底因。
赋得如水如镜
作者：弘历
朝代：清
体裁：五言排律

如水与如镜，谠言蕴古文。粗观若相似，细绎乃攸分。水本天生一，镜资人力群。磨旃及染锡，出窦复沿濆。甲自由其性，乙犹藉众勤。虽均形照矣，应识品殊云。妍丑同弗示，等差异戒纷。物来皆顺应，详以告为君。
赋得宫漏出花迟
作者：弘历
朝代：清
体裁：五言排律

景短晷长候，御林春已酣。声闻高阁报，影在液池涵。隔叶徐传响，出丛似带馣。畴人方戒井，院吏正携篮。飘若芳蕤护，度如香气含。金徒迟抱箭，朱鸟欲停骖。宵旰于焉对，寒暄亦藉探。几曾恒有喜，惟是每怀惭。
赋得小玲珑
作者：弘历
朝代：清
体裁：五言律诗

洞房通窈窕，虚牖纳嶙峋。于小偏得趣，惟清不受尘。光含月淰淰，质拟玉璘璘。蓦遇苏公买，仇池可结邻。
赋得小阳春
作者：弘历
朝代：清
体裁：五言排律

圣道重扶抑，天时协暖寒。奚妨液雨润，试看小阳宽。寰宇爱衰煦，黎民远盾残。堤杨仍绿带，篱菊恋黄观。先节梅或报，后凋松独盘。嫌无原自有，运易岂为难。絜彼茅檐苦，惭斯温室安。昔年曾著说，约略示其端。
赋得山夜闻钟
作者：弘历
朝代：清
体裁：五言排律

静夜深山里，耳根万籁藏。何来清响送，尽使俗音忘。欺雁度虚宇，发鲸自上方。隔林犹晃荡，拂席正悠扬。未是传更点，恰宜映烛光。似明因带月，疑冷为含霜。许国应相忆，枫桥讵足当。其声殊水陆，漫拟懿孙张。
赋得山气日夕佳
作者：弘历
朝代：清
体裁：五言排律

名山有灵气，日夕更清佳。峰黛衔羲驭，壶莲报酉牌。霞烘云态变，霭送谷寒皆。暝色苍烟合，林声天籁谐。暮钟来岭寺，归鸟下岩斋。五字柴桑妙，悠然兴企怀。
赋得山泉赏
作者：弘历
朝代：清
体裁：五言律诗

云房圣藻悬，志在赏山泉。堪会知仁趣，都包今古诠。动归缘有静，后乐以忧先。实政吾犹未，崇情祇喟然。
赋得山色湖光共一楼
作者：弘历
朝代：清
体裁：五言排律

渭竹环临水，岩楼出竹梢。漪澜常映带，罨黛亦兼包。了识智仁乐，宛成仲叔交。契神疑画舫，悦志即书巢。已足供吟眺，奚烦事豁庨。羲经设观象，育德圣功爻。
赋得山鸡舞镜
作者：弘历
朝代：清
体裁：七言排律

名禽闻说来荆国，舞向菱花意转娴。宝匣乍开看皎洁，雕栊初对讶斓斑。婆娑应节疑张锦，袅娜含姿半亸鬟。小折腰时文绶乱，大垂手处绛绡殷。光悬桂窟虚堂畔，綵绚霓裳夕照间。顾步多应怜藻耀，呼朋好试语间关。讵同鸥鸟群惊客，却比佳人自惜颜。云翼罢梳还独立，星眸回盼许双攀。一奁水月平分影，几队鹓鸾共接班。只为空明矜矫翅，便教饮啄忘栖山。风翻翠带檐枝亚，春暖重茵砌藓斑。欲拟当前誇绰约，可知个里本舒閒。
赋得平安月镜居
作者：弘历
朝代：清
体裁：五言律诗

妥贴三秋景，光明七宝垣。坐疑在淇渭，行似泛湘沅。江濑常平挹，山光亦远吞。依稀王钜野，刳节制犹存。
赋得平秩南讹
作者：弘历
朝代：清
体裁：五言排律

申命传和叔，司时候火官。扶阳防往复，秩序验暄寒。日永承轩纪，风薰待舜弹。恢炱咸自得，敷畅有馀欢。黍坂云霏绿，榴蹊锦羃丹。民因人意遂，鸟革物情殚。试仰时雍盛，方知福敛难。抚辰今古责，返己意靡安。
赋得平秩西成
作者：弘历
朝代：清
体裁：五言排律

振美物由庚，绥丰武告成。秋收报介福，天眷益昭明。既庆农功稔，还欣人气平。六星躔日次，八月秩金行。昧谷真寅饯，王途共衍亨。顺时将出塞，沿路阅如京。惠远无非事，诘戎可忽情。敢云兹会极，惟是凛持盈。
赋得廓然大公
作者：弘历
朝代：清
体裁：五言律诗

顺应惟神用，大公全体存。祛从情好恶，施因物威恩。鉴不妍媸设，衡宁轻重论。铭屏常触目，还似读昌言。
赋得弓胶昔干
作者：弘历
朝代：清
体裁：五言排律

邹忌相初受，淳于志䭭陈。微言为比物，聪听切修身。以五更端进，惟三挈要频。弓胶分异体，昔干会同伦。疏罅斯难合，孤高孰与亲。既调助举柴，受载右嘉宾。喻者才十字，答当附万民。齐卿犹若此，敢不慎枫宸。
赋得形端表正
作者：弘历
朝代：清
体裁：五言排律

万物形分具，一源表可斟。此端彼必正，理定欲那侵。似木各曲直，如川殊浅深。于其体试考，率已象堪谌。鉴设妍媸露，衡陈轻重临。张家大宝疏，周氏四言吟。要据施无舛，本探末足寻。皋陶箴作宪，夙夜永钦心。
赋得御兰芬
作者：弘历
朝代：清
体裁：五言排律

偶临兰蕙畹，前即牡丹台。丽岂同世尚，幽还寄别裁。较虽三径异，可以四时开。风处香盈谷，月中曲抱隈。标真有如士，闻远底须媒。体物文林妙，独称楚国才。
赋得御兰芬
作者：弘历
朝代：清
体裁：五言排律

卉里全脱俗，花中自有真。底须滋九畹，信可占三春。白石清泉侧，苍松翠竹伦。入窗惟馥郁，猗槛别精神。佩拟纫骚客，居如近善人。苏家亭一例，楚颂义堪循。
赋得循名责实
作者：弘历
朝代：清
体裁：五言排律

名实曾何谓，应如宾主然。底须名是尚，当以实为先。沐浴文章海，菑畬经训田。淮南倡正议，说苑著良诠。修已若乖术，治人宁有缘。要非沽可得，讵藉养因传。循欲诚无忝，责期伪尽蠲。春官新定制，所冀获真贤。
赋得循名责实
作者：弘历
朝代：清
体裁：七言排律

实主名宾天地间，淮南著训政斯关。用虽权偶资时济，守在经当识大闲。爰有雠书校四库，不无捷径启南山。欲甄真赝鱼雅侣，可滥清华侍从班。纵曰立言修行要，宜思形正影端艰。经镕史铸则堪取，子抹集涂亦合删。咨尔献廷期效世，体予务学莫偷閒。业成即不让虞褚，寻乐还应于孔颜。
赋得心如止水
作者：弘历
朝代：清
体裁：五言排律

朱子答何叔，云如止水曾。弗波虽曰美，无滓要于澄。明体铭江总，鉴形拟魏徵。操存传斯述，精一典先称。漫道随流好，当思有定应。惟清由物照，不舍异川凭。守此惺惺者，方其澹澹能。心君泰然处，允执福黎蒸。
赋得心镜
作者：弘历
朝代：清
体裁：五言排律

心镜著文赋，曰惟杨慎虚。乾坤探厥始，精气溯由初。标象亶佳矣，譬名却阙如。徒求体立耳，乃失用宜欤。懿尔灵台设，昭然朗鉴舒。物来彼有照，影现自无居。弗作妍媸想，真含动静舆。行难言较易，摘句亦惭予。
赋得思不出其位
作者：弘历
朝代：清
体裁：五言排律

心官子舆喻，知止乃安之。斯在不出位，宁当任外驰。羲皇卦诚设，公旦象呈辞。虽异所处境，莫逾各职思。忪憧夫岂可，恭默实相宜。其居风人谨，逢源章句资。动惟静归本，睿作圣为基。四得新著论，五言更写寅。
赋得怡情丘壑
作者：弘历
朝代：清
体裁：五言排律

无怠庙廊政，敢耽丘壑情。不妨聊寓意，遂与偶题名。户外山几叠，庭前水一泓。静深概常效，澹泊趣时呈。地僻尘应远，春和景亦明。神怡契倪筦，心旷泯形声。因忆范文正，曾箴滕子京。怀哉肥遁者，可矣拔茅征。
赋得恬虚乐古
作者：弘历
朝代：清
体裁：五言排律

艺苑五车聚，心斋十笏馀。居今爱稽古，取实亦凝虚。适可分阴惜，坦然尺宅舒。诗惟吟杜甫，史与论应璩。竹薄风乘爽，松乔月入疏。仰观兼俯察，妙义总如如。
赋得慎修思永
作者：弘历
朝代：清
体裁：五言排律

迪德初申旨，修身继进详。举端惟致谨，挈要在谋长。言行慎防失，弼谟允叶臧。诸亲既和睦，百姓以平章。嘉矣皋陈善，懿哉禹拜昌。高山景仰止，勿逮愿云蘉。
赋得我爱夏日长
作者：弘历
朝代：清
体裁：五言排律

逭暑心如水，迎薰体亦凉。傍云看岫翠，带露嗅花香。视膳铜龙静，披章玉漏长。清风消湿础，膏雨润新秧。书史研精奥，居诸勉就将。稍纾祈岁念，庶事得商量。
赋得手植桧
作者：弘历
朝代：清
体裁：五言排律

灵根欣得地，茂叶想参天。老匪仙方驻，名因圣植传。肉蒲今岂在，散木信虚焉。见说荣枯屡，宛看左右缠。不栖凡鸟雀，常拂瑞云烟。远谢大椿树，春秋徒八千。
赋得手植桧再叠旧作韵
作者：弘历
朝代：清
体裁：五言排律

礼乐诗书地，星辰日月天。岂因树存没，直共道留传。补植谓多矣，重生或信焉。高低敷叶缬，左右互皮缠。奠茅沾精气，焚檀引庆烟。真赢灵五百，即是字三千。
赋得手植桧叠旧作韵
作者：弘历
朝代：清
体裁：五言排律

松身还柏叶，拔地复拿天。龙角均无见，鸿名独尚传。真称卓立尔，那藉屈蟠焉。新干仍连理，太清空左缠。重看承瑞露，会得拂祥烟。遥忆缁帷映，敦书励已千。
赋得扬仁风
作者：弘历
朝代：清
体裁：五言律诗

为轩如扇样，对景与题名。拟欲仁风遍，非图暑气清。怨咨方在念，怀保要惟诚。持赠纶巾者，休誇用智精。
赋得折槛旌直臣
作者：弘历
朝代：清
体裁：五言排律

玉绳低鹤禁，朱鸟焕螭坳。鸾扇非烟散，鸳班委佩敲。佞臣方唯唯，直士独嘐嘐。自具松筠操，难容泾渭淆。撄龙鳞岂怯，折鹿角曾摎。奚用槛重辑，还同罟不抛。纳忠馀宿将，介节叹征茅。企想都俞世，盈廷喜泰交。
赋得抽沦掇沉
作者：弘历
朝代：清
体裁：五言排律

直士贵敦行，贤君要表微。似珠蓄川媚，拟玉隐山辉。浅近谁能识，幽潜肯自希。沦抽瑜不掩，沉掇蚌堪几。漫虑披泥倦，当思致国肥。是应具元鉴，自可挹清徽。更以真惟亟，如其假必挥。寄言跄济者，守正戒依违。
赋得挹清芬
作者：弘历
朝代：清
体裁：五言律诗

朴室花宫侧，洞房虚且深。是为藏宛委，转可谢登临。座有琴书润，窗无松竹音。偶来成小坐，诸虑静愔愔。
赋得摛藻为春
作者：弘历
朝代：清
体裁：五言排律

藉底识为春，宣于摛藻伦。八方归橐籥，一气贯天人。董策三而列，班文继以陈。信能参化理，自可赞洪钧。蔼蔼寸田盎，融融九宇訚。四时得居首，万物总含仁。月露风云否，飞潜动植循。命羲关实政，平秩在寅宾。
赋得数息树边身
作者：弘历
朝代：清
体裁：五言排律

浪仙有佳句，数息树边身。却不关一己，由来为众人。清和雨初过，幽夐景堪巡。爰命轻舆进，依然曲栈遵。嘉阴宜憩步，飒籁足怡神。其恕宣尼训，方思劳逸均。
赋得数问夜如何
作者：弘历
朝代：清
体裁：五言排律

月淡明河北，星稀碧宇中。鸡人将报晓，珂马想因风。待旦怀无逸，衣宵惕有终。求贤四门辟，望道百王同。签响螭阶玉，钟鸣虬箭铜。昌言谁告我，藉以启蒙冲。
赋得文木八韵
作者：弘历
朝代：清
体裁：五言排律

曲直何年木，澄观表里通。纽纹缠左右，脉理透玲珑。鳞蜕惟存骨，神充未涣躬。沧桑阅今古，枝叶谢茏葱。牛蔽宁同栎，琴裁岂似桐。伐柯则已远，炙毂辩应穷。不辨桧松质，真成内外空。设如拟鸣雁，转觉彼心蓬。
赋得方圆随规矩
作者：弘历
朝代：清
体裁：五言排律

诚如设规矩，孰得混方圆。矩也象乎地，规兮法自天。离娄明藉矣，输子巧资旃。成器安能外，随形胥就全。譬仁心蔼若，体义行棱然。初弗执已见，而非任物迁。不踰动以翕，可悟静而专。法著圣人用，敢为天下先。
赋得方诸见月
作者：弘历
朝代：清
体裁：五言排律

理必乘乎气，响相应以声。试看阴燧设，乃得宝津生。大蛤本来物，方诸孰与名。摩挲原藉手，温润似含情。隐隐吐灵液，溶溶映魄京。璧传何氏赋，盘胜汉家擎。讵是传词幻，固知入义精。如占离毕泽，瞻望正怦怦。
赋得既雨晴亦佳
作者：弘历
朝代：清
体裁：五言排律

倦雨侵晨敛，翔云向汉徂。宜旸抚佳景，省岁协贞符。台上雄风爽，疃边积润濡。树姿全澡雪，山色不模糊。夏静林泉乐，几閒书史俱。时哉祈一月，或致屡丰娱。
赋得既雨晴亦佳
作者：弘历
朝代：清
体裁：七言律诗

天际浮云去似归，雨馀爽气上生衣。花宫露满仙人掌，朵殿风开玉女扉。排槛丛芳醺蝶醉，泥窗薄縠透香微。如秋景象秋前见，霜履冰坚已有几。
赋得既雨晴亦佳得佳字课果亲王及诸皇子
作者：弘历
朝代：清
体裁：五言排律

落照辉西岭，新晴景色佳。龙文湔绿竹，蝉韵亮高槐。水足新秧插，时和胜赏排。宁宜耽物玩，聊复课书斋。销暑几方暇，祈年愿略谐。西成期尚远，敢懈劭农怀。
赋得日午
作者：弘历
朝代：清
体裁：五言排律

德擅群阳表，功资万物崇。光华尤丽午，次第自由东。都广照无影，昆吾对有同。方欣正卓荦，不是始曈昽。谰语退三舍，幻词诩再中。树阴亭勿倚，花气暖如烘。莲漏欲迟滴，铜圭未改融。捧盈钦取象，消息省吾躬。
赋得日华川上动
作者：弘历
朝代：清
体裁：五言排律

春旭初升晓，晴川先受辉。腾光才的㬇，送暖尚熹微。平浦波轻闪，深潭渊未晞。阴阳山异号，南北岸分圻。晃朗惊鸥宿，迷离起鹭飞。悬华时上下，耀藻乍依违。轮驻羲仲御，锦披织女机。拈毫咏浮景，睪想谢元晖。
赋得日华承露掌
作者：弘历
朝代：清
体裁：五言排律

曳裾登紫阁，列署近承明。直宿备清问，匡时赞太平。未宜谢樗散，祇合效葵倾。庭敞日华射，台高露掌擎。香分沆瀣气，光萃地天精。既济坎离协，同人文武呈。翔池沐恩泽，鸣佩耀优荣。何事省郎郁，山泉托旷情。
赋得日长一线
作者：弘历
朝代：清
体裁：五言排律

乾德贞元运，阳回万物佳。添斯一绵缕，殊彼八砖阶。典数杜诗始，复看羲象排。讹因立竿候，甚至服巾乖。暖阁迟刀尺，节辰进履鞋。莫非教孝敬，讵是表裙钗。不远占元吉，惟增叶大谐。南郊迓初祉，颙若惕心斋。
赋得时旸若
作者：弘历
朝代：清
体裁：五言排律

麦收三月雨，固已得之难。难者幸偶遇，旸乎当倍看。青郊原润溽，膏泽每盘桓。孰谓月几望，欣逢霖被宽。群称农获渥，独虑气过寒。卓午天开霁，若时心慰安。庶歌饼饵卜，不负目眉攒。设拟念徵乂，捷书祷即观。
赋得昆山片玉
作者：弘历
朝代：清
体裁：五言排律

五万昆崙耸，灵区产玉英。旧传惟耳食，新致悉神情。冈出质多笨，水捞品最精。未须重午日，每羾此都京。一片堪称贵，连城在所轻。宁当论鲁楚，信是重瑶瑛。厚薄价斯鄙，孚尹喻则诚。济阴虽自誉，策语实详明。
赋得明月松间照
作者：弘历
朝代：清
体裁：五言排律

朗彻三千界，弗承照者谁。如何右丞句，独谓老松宜。秉是孤高性，撑为潇落枝。流光寒不湿，写影正兼奇。鉴似轩皇铸，涛如仙乐吹。童童迎迥矗，皎皎傍疏移。岱岳姓名著，广寒宫殿披。犹疑峙丹桂，吴质那能斯。
赋得明窗净几
作者：弘历
朝代：清
体裁：五言排律

孟仲季润溽，小阳春朗晶。拈题欣几净，即景得窗明。向处异衰盾，凭时殊弟兄。于兹重众试，而我别怀情。低壤其涸尽，亨涂可畅行。宁惟托吟咏，实切费经营。棂影徐徐度，案匡贴贴平。那能悦俯仰，祇是缱津瀛。
赋得春日载阳
作者：弘历
朝代：清
体裁：五言排律

姑洗律方应，大梁会并同。陆东行丽日，台上报滔风。条鬯阳初发，暄和气正融。辞冬远严栗，迎夏近厖鸿。勾出萌都达，柳昏斗晓中。陌看柔叶柘，庭有始华桐。旋旋花砖影，迟迟莲漏筒。皆春欣与物，益切执规衷。
赋得春服既成
作者：弘历
朝代：清
体裁：五言排律

礼闱当此日，阙里忆前年。言志稡师友，契神缅圣贤。宁须渴用世，亦曰乐由天。春服既成矣，西沂宛近焉。抒情资俯仰，称体著新鲜。五六七皆可，冠童子后先。风乎兴以适，浴已咏而旋。狂也几于道，与之叹喟然。
赋得春水船如天上坐
作者：弘历
朝代：清
体裁：七言排律

杜老佳词人尽知，知佳趣者却诚谁。偶因问俗观民便，更值恬风静浪宜。绿水当春盛犹弱，黄舻遵港妥非迟。晓开平挹烟霞入，夕泊俯临星斗披。欸乃声如步虚唱，蜿蜒乘是御天时。乍看村远忽汀近，不觉舟行讶岸移。假借曾闻张四垍，先资已见沈佺期。济川设使商书拟，乐育菁莪此伫之。
赋得春蚕作茧
作者：弘历
朝代：清
体裁：五言排律

候占春骀荡，功盛浙西东。有女柔桑取，惟蚕作茧充。寒暄验晓夜，蛹螝辨雌雄。饲浴勤民舍，绎缫倡后宫。室温防冷逼，箔岌拟山崇。经纬不言表，枢机默运中。鲛人空说巧，园客那称工。比似抽思者，成章略或同。
赋得春雨如膏
作者：弘历
朝代：清
体裁：五言排律

一字兼双韵，其呼不可讹。膏膏书岂易，平仄意殊佗。覃矣今春幸，沾哉两度和。飘萧下泉溉，庆忭陜亭歌。渥透麦苗发，湿凝柳线娑。大田胥可种，远省并堪哦。既慰亦生惕，戒盈仍望多。独存不足虑，捷信竟如何。
赋得春雨如膏
作者：弘历
朝代：清
体裁：五言排律

十年艰一膏，今岁幸频霏。孟月雪铺野，仲春雨落圻。气和飘淡荡，风静配浽溦。破块诚何见，喷泉则亦非。悠扬尺盈渥，间断次三飞。优泽麦禾被，馀恩草木菲。穑祈实有慰，农验庆洵稀。稽首增虔惕，益惟慎万几。
赋得春雨如膏
作者：弘历
朝代：清
体裁：五言排律

江国虞频致，今番喜恰逢。暄晴宜一豫，膏雨利三农。轻重权之久，旰宵廑以重。气蒸十折水，云接两高峰。�雭初犹细，霈霶继遂浓。菜花黄沃濯，柳叶绿髼松。周雅曾方惠，韩诗善写容。巡方歌玉烛，抚已慎金镕。
赋得春雨如膏
作者：弘历
朝代：清
体裁：五言排律

甘雨昼兼夜，浓云高复低。如膏真是泽，沃陇更滋畦。讵止南方被，欣酬北省徯。遐思庆优渥，近喜对凄迷。信已叨盈尺，宁惟逮一犁。浸秧稻可种，结穗麦将齐。岂不对时慰，惟殷敬日跻。陪臣称解咏，遂以命为题。
赋得春雨林塘
作者：弘历
朝代：清
体裁：五言排律

霭霭才弥谷，凄凄遂洒春。论时真及节，称德乃为仁。林暗轻烟合，塘明细浪皴。微寒夫岂碍，嘉泽更希均。接上连枝杪，入虚起蕴沦。情知绿野外，明日出耕人。
赋得春风啜茗台
作者：弘历
朝代：清
体裁：五言排律

因迥得高台，春风小憩来。竹垆仿惠上，凤饼出闽隈。第一泉犹近，彼双符慢催。试看文武火，绝胜圣贤醅。咏继三清句，香生大邑杯。君谟因事纳，遐想信忠哉。
赋得春风扇微和
作者：弘历
朝代：清
体裁：五言排律

淑景方回律，东风正扇春。冲融微送暖，澹荡恰依旬。虽具吹嘘午，全殊栗烈晨。天心昭爱育，物意畼和訚。悠飏含生卉，动摇解冻沦。能言绕树匝，自舞步檐巡。催放非催谢，冶新亦冶陈。常怀管仲语，欲拟被诸人。
赋得晴栏花韵
作者：弘历
朝代：清
体裁：五言排律

淡荡风情惠，晏温旭色鲜。催开无紊候，弄影有馀妍。对埭真佳矣，凭栏属偶焉。浑成群玉府，讵秪养花天。香染荀郎袖，韵宜谢客编。春台予有志，宁独锦蘤然。
赋得智仁山水德
作者：弘历
朝代：清
体裁：五言排律

山水自山水，智仁实智仁。见之斯有谓，乐者岂无因。动处皆天趣，静常与物亲。出虚依峭茜，入影漾涟沦。互妙浑泯迹，相彰益契神。凭观师法在，孰曰祗游巡。
赋得望云思雪意
作者：弘历
朝代：清
体裁：五言排律

同云方出谷，酿雪欲漫空。未辨琼英白，先藏羲御红。流恩归橐籥，协气渐冲融。润逼梧阶侧，香回梅坞中。停骖祝屏翳，筛玉候丰隆。望里寒原肃，祈年愿不穷。
赋得木从绳
作者：弘历
朝代：清
体裁：五言排律

名山育良木，大匠顾而寻。材以从绳正，力惟支厦任。芟繁去枝节，信度戒奇淫。讵似庄樗弃，难辞刚斧㑴。离娄明已度，输子巧重斟。中矩符悬�，无邪合艺箴。栋梁终有用，师保式如临。说复真君鉴，千秋示诫深。
赋得杨花
作者：弘历
朝代：清
体裁：五言排律

又见杨花舞，清和节令初。纷纷岂有瓣，去去总乘虚。颃颉迷狂燕，噞喁引醉鱼。诗题供雨后，画景称春馀。憎爱全无系，飘沉任所如。莫教频点砚，镇日笼纱疏。
赋得杼轴予怀每试翰苑辄喜自咏兹用文赋语出题然实鄙陆机之见小诗以正之亦言志之义云尔
作者：弘历
朝代：清
体裁：五言排律

谁免于怀也，喻惟杼轴焉。讵其无所运，要各有应先。动静因时应，屈信似化迁。永图予敬省，在宥物胥甄。饛簋二东戒，考槃四句传。虽云理万绪，亦弗纳方穿。合众始成志，忌他岂是贤。士衡赋小矣，独得炫文篇。
赋得松不栖蝉
作者：弘历
朝代：清
体裁：五言排律

劲气苍松负，无威而有威。未容蝉漫托，祇许鹤相依。五月腹鸣嫩，千林阴选肥。独嫌针似刺，乍欲止还飞。流响息兮作，入冥是也非。空桐拈窔奥，介甫语依韦。物禀阴阳妙，思研理气微。大夫诚不猛，抚咏引清机。
赋得松湍流韵
作者：弘历
朝代：清
体裁：五言排律

泉荫松为盖，松垂泉作绅。閒中问与荅，世外主和宾。机静盈乎耳，俗蠲会以神。落空惟有籁，接上总无尘。不是宫商调，宁烦夔旷伦。如因在治忽，吾亦企还淳。
赋得松风水月
作者：弘历
朝代：清
体裁：五言排律

圣教序中语，久哉芗世间。四言谁不识，一义要惟閒。岂独表禅窟，真成揭理关。松宁知动静，水泯意潺湲。风拂情相习，月临趣互闲。华非邈直崦，清自映澄湾。无照目三觉，有声耳八还。欲询彼元奘，是见可曾删。
赋得栖凤难为条
作者：弘历
朝代：清
体裁：五言排律

择主择宾等，友求较已贤。五言著僧达，一晌寄延年。翙翙譬诸凤，雍雍时傅天。于飞爰止矣，攸托在甄旃。他树条嫌冗，惟梧枝不偏。喈音适与合，菶体集斯便。风虎云龙应，犹鱼有水诠。所期多吉士，媚庶惠心宣。
赋得栽者培之
作者：弘历
朝代：清
体裁：五言排律

天地心生物，鸿钧化育多。一元资有始，四季运无颇。栽者率其性，培之听此歌。惠施真普矣，恩受要酬么。动植飞潜类，收藏长养科。帡幪因自取，亭毒不差讹。穰穰观群族，熙熙沐太和。奉三惟是法，益慎在菁莪。
赋得桂枝生自直
作者：弘历
朝代：清
体裁：五言排律

物各具本性，木推桂性良。种从天上落，疑带月中香。朽壤那能育，灵区始肯藏。枝生无屈曲，粟缀有芬芳。丛灌惟达上，阴森讵藉傍。四时恒此绿，五色占其黄。卉谱友称柏，食单匹祗姜。小山如可赋，待作栋兮梁。
赋得樵夫笑士
作者：弘历
朝代：清
体裁：五言排律

樵斧碧山侣，心希王道修。士如默以处，彼得笑而尤。齿龋奚妨粲，舌藏宁不羞。行歌无降志，寝厝有深谋。讵让江湖客，独怀廊庙忧。蝉寒信何谓，荛献可同不。束未曾因湿，负常戒反裘。莞然定谁氏，或是买臣流。
赋得欹器
作者：弘历
朝代：清
体裁：五言排律

周庙有陈器，入时乃见之。固当每事问，因自守人知。曰此为右坐，识其名号欹。爰教以水试，喟叹寓辞垂。虚满过不及，中庸正始宜。铸铜犹古在，标鉴匪今斯。九要切君道，五言勖已思。虽然贵行顾，惟是励孜孜。
赋得正谊明道
作者：弘历
朝代：清
体裁：五言排律

天人三策对，帝命相江都。爰致卒然问，惟陈卓尔谟。道明功岂计，谊正利休图。试譬鲁咨柳，堪知粤伐吴。羞称五伯诈，较识一仁无。终得骄王革，何妨䛕相诬。政经真法训，汉室最醇儒。诠义书屏扆，将为出治模。
赋得水一方
作者：弘历
朝代：清
体裁：五言律诗

趯台三面水，书室敞南荣。亭接迎薰近，池临太液清。画如展李赵，境即是蓬瀛。三复蒹葭什，怀贤独泥情。
赋得水村图
作者：弘历
朝代：清
体裁：五言律诗

山村称北远，亦有水弯环。可课农桑事，无非烟霭间。蚕筐求叶出，渔网受风还。宝笈藏松雪，置身中不悭。
赋得水波
作者：弘历
朝代：清
体裁：五言排律

懿彼坎成象，原从天一生。静方契水德，动亦见波情。共本殊岂得，求原委并呈。漪漪浮面细，寂寂澈心清。奚必撼乔岳，突然跃骇鲸。无为合元理，有作总虚名。应识观澜术，最欣息籁平。载能并能覆，可不慎其倾。
赋得江心镜
作者：弘历
朝代：清
体裁：五言排律

五日天中节，江心盛事传。谁知天宝代，竟降上清仙。入户三朝秘，开炉万象全。已看光突玉，那藉体摩旃。祷可云立致，悬疑月乍圆。四规犹幻拟，百鍊岂徒然。借问秦皇宝，何如韩相贤。惟祈雨旸若，真瑞胜奇编。
赋得江汉朝宗
作者：弘历
朝代：清
体裁：五言排律

岷山滥觞泛，嶓冢象天淙。三澨峡流过，九江川气冲。入南垂禹迹，会北带尧封。是渎首群渎，朝宗惟地宗。藏精在箕斗，戢浪息蛟龙。来往济商旅，耕桑利士农。海门汇知近，泽国势观重。归极保皇极，吾滋絜矩恭。
赋得沧洲趣
作者：弘历
朝代：清
体裁：五言排律

绝顶得天池，沧洲趣正宜。底须论大小，常此贮澜漪。润与云为脚，印呈月是眉。墙围防鹿友，阶俯数鱼儿。湛净恒无竭，渟澄讵有涯。泉林缅遐想，夫子在川时。
赋得沧海遗珠
作者：弘历
朝代：清
体裁：五言排律

沧海水归极，物无弗育焉。独称蚌含泽，有似月辉川。弗禁量斯大，如遗德乃全。鱼殚信痴耳，龙守试防旃。卖椟玫瑰饰，照乘十二连。语诚邻诡诞，流岂择方圆。象罔得于幻，重华捐在渊。取材如拟喻，却虑失其贤。
赋得河海不择流
作者：弘历
朝代：清
体裁：五言排律

九曲经中国，四瀛载厚舆。望洋虽莫及，纳细亦云如。不择量诚大，就深德有馀。宁惟汇伊洛，恒是沐居诸。滴水入无涸，含天照相于。政应辨先后，体乃叠盈虚。却客珍自弃，取言人可除。济川思致喻，启沃实殷予。
赋得泗滨浮磬
作者：弘历
朝代：清
体裁：五言排律

陪尾泗源古，昔今常几过。行舆缘问俗，浮磬未曾歌。成器不言石，泛淮可达河。鸣球琴瑟间，止柷凤凰娑。名实质标异，国家天佑多。玉陇恒致贡，灵璧那须科。坛庙胥编列，宫商按琢磨。钦哉致诚敬，奏矣企中和。
赋得泛涟晖
作者：弘历
朝代：清
体裁：五言律诗

琳池春水漾，埼岸午风轻。泛籁千绡叠，含晖万烛明。活宁孙氏画，载忆魏家评。澹荡呈人监，徘徊缅圣情。
赋得泰山不让土壤
作者：弘历
朝代：清
体裁：五言排律

分野奎娄次，降祥齐鲁封。三公崇视秩，五岳卓为宗。徒仰岩岩象，谁知荡荡容。廓哉德乃大，受也众胥供。聚壤斯成钜，接天孰比踪。有臣如一介，据地压千峰。杜句吟真独，李书譬岂庸。何当肤寸合，时雨利吾农。
赋得洗车雨六韵
作者：弘历
朝代：清
体裁：五言排律

高树晚霞晴，油云岭外生。秋霖飞倏忽，七夕度分明。拂汉曾无爽，随轮似有情。定应命造父，岂为降方平。碧落宁留滓，金根待洗清。不知谁最恨，点滴听深更。
赋得洞庭张乐
作者：弘历
朝代：清
体裁：七言排律

忆昔轩皇临楚泽，因传广乐按云和。宫商之外有神解，律吕以来无是过。湘渚竹如赓节奏，君山树欲舞婆娑。伶伦何幸裁清管，正则非时问汨罗。鸾凤不教栖玉圃，鱼龙宛尔出烟波。太和终古咸池会，还胜峰青想舜娥。
赋得浮瓜沈李
作者：弘历
朝代：清
体裁：五言排律

赋物殊生性，浮沈理自昭。难拘小大论，试看李瓜标。种自青门美，品缘琳国超。食单虽共贯，艺圃不同条。一例冰盘朗，坐教暑气消。丁星底偏坠，菌蠢上还漂。可口益津永，因心得趣饶。如将寄书去，吴质或堪招。
赋得涉江采芙蓉
作者：弘历
朝代：清
体裁：五言排律

辟泽缘储水，平湖可号江。富开花似锦，疑是藕如艭。入画台成叠，呈祥蒂缬双。三闾曾葺盖，洛浦乍移幢。爱惜轻沿棹，徘徊朗启窗。香因波籁净，韵使陆华降。佛土光明藏，渔歌欸乃腔。采真咏古作，掷地尚金摐。
赋得涉江采芙蓉再叠旧作韵
作者：弘历
朝代：清
体裁：五言排律

荷浦鸣榔渡，重教赓涉江。风香徐布帆，霞艳护棠艭。品自高低别，影成上下双。降真仙子髻，离垢梵王幢。露满铜人掌，曦暾玉女窗。天花方可匹，俗卉早应降。净入瑶琴韵，催嗤羯鼓腔。轻搴将细撷，舟载簇撑摐。
赋得涉江采芙蓉叠旧作韵
作者：弘历
朝代：清
体裁：五言排律

夏晓风竟谷，雨馀水涨江。才看树低岸，渐入芰笼艭。陆卉自无比，隰华实鲜双。葩真红玉佩，叶是碧油幢。逸态凌舷棹，轻香袭舸窗。挹清芬不绝，著俗艳全降。一晌引新兴，五言续旧腔。会心于澹泊，声色任摐摐。
赋得涵虚朗鉴
作者：弘历
朝代：清
体裁：五言排律

天水涵虚处，襟怀朗鉴馀。际空常澹澹，照物祇如如。目远随飞鸟，心閒玩戏鱼。碧犹喜云敛，纹不藉风舒。信是得神画，堪通论政书。凭阑适几暇，絜矩每开予。
赋得清溪远流
作者：弘历
朝代：清
体裁：五言律诗

一水带千涧，千峰罨一房。自然含动静，即此示真常。源溯白云迥，流归碧海长。惟应学子在，不必问仙乡。
赋得清溪远流
作者：弘历
朝代：清
体裁：五言排律

两山成夹辅，一水恰中分。源远盈科进，流长不息勤。云中练影辨，石处布声闻。饮鹿遵岩裔，浴禽下渚濆。有波皆澹沱，无气弗氤氲。藉此澄心镜，居然得所欣。
赋得清溪远流
作者：弘历
朝代：清
体裁：五言排律

往岁清溪裹，远流时有无。今年恒见矣，夏雨或多乎。未至勃冲激，却缘细澍濡。淙淙鸣不绝，淡淡照常输。�濈奇底藉，萦回趣已殊。宁惟资朗鉴，亦切溯源图。
赋得清溪远流
作者：弘历
朝代：清
体裁：五言律诗

清溪亦有源，却不出山园。西北千峰耸，东南一派湲。流惟过雨壮，涸或祗名存。今岁波常见，略嫌副实繁。
赋得清溪远流六韵
作者：弘历
朝代：清
体裁：五言排律

山溪及川溪，其异昨曾题。此实无源者，固应资雨兮。时霖非涨暴，涧水尚存低。开镜一奁朗，调琴六律齐。远流知迩在，近会得全提。宁祗忘言耳，还当忘筦倪。
赋得清溪远流叠去岁韵
作者：弘历
朝代：清
体裁：五言排律

今岁塞中旱，初来水惜无。月之上浣逮，雨矣继沾乎。林木菁葱遍，山溪高下濡。兹临为一豫，众壑看群输。流则镜斯异，清仍玉不殊。词臣原扈跸，为我作新图。
赋得清露滴荷珠
作者：弘历
朝代：清
体裁：五言排律

夏沼初曦照，荷珠晓露披。性情雅有印，气味淡相宜。沆瀣攒星点，蒹葭护陆离。底须文武判，真是画图蕤。唐赋久称合，梵经纪弗遗。奚妨晨月映，自合谷风吹。所契色香也，应教左右之。尧年如藉论，君子以宁期。
赋得溪月松风
作者：弘历
朝代：清
体裁：七言律诗

松下溪边三架宜，奎章四字揭檐楣。每从弄月吟风际，常切望云就日思。陶冶性灵非独乐，推迁岁月有馀悲。升堂未易窥神旨，道筦天倪蕴莫遗。
赋得溪月松风叠旧作韵·其一
作者：弘历
朝代：清
体裁：七言绝句

松风四季总相宜，溪月三间常映楣。云似画时偏惬照，欲吟诗际恰摅思。
赋得溪月松风叠旧作韵·其二
作者：弘历
朝代：清
体裁：七言绝句

天行浩浩几馀乐，圣仰循循从末悲。虽曰瞠乎宁不懋，况兹精义示贻遗。
赋得漱芳润
作者：弘历
朝代：清
体裁：五言排律

时雨圣门化，心源学海通。既因倾沥液，庶得契鸿濛。座拥琳琅府，神游翰墨丛。张公辞善颂，陆氏义弥崇。晰理诚无斁，研精转不穷。若论亲切句，恒在典谟中。
赋得漱芳润
作者：弘历
朝代：清
体裁：五言排律

窈窕云廊转，邃清芸阁通。经书趣有永，翰墨乐无穷。润发心源浚，芳含意蕊融。集虚原践实，释躁匪谈空。浴德期瀸渍，研精勉扩充。讵惟资藻句，二典企钦崇。
赋得漱芳润
作者：弘历
朝代：清
体裁：五言律诗

邌步云霞表，延栖翰墨场。瑶华有朗润，真树不凋芳。六艺兴怀永，三馀悦性长。士衡先著语，我亦讯于傍。
赋得澹泊敬诚
作者：弘历
朝代：清
体裁：五言排律

处处瞻奎藻，殷殷仰圣情。标言澹以泊，继曰敬兮诚。明志由斯要，持心在合并。居存守良矱，烦扰去私营。无欲函三契，有为得一贞。尧茨垂永焕，虞典溯惟精。
赋得濂溪乐处
作者：弘历
朝代：清
体裁：五言排律

养士期真士，在莲惟说莲。埴埏由茂叔，光霁溯伊川。是地辟书院，明时育国贤。盛名难副耳，乐处可思焉。必有中通质，宁誇貌饰妍。亭亭常净植，濯濯自澄鲜。澡浴芳型近，含咀雅化宣。水华时尚早，寄意赋斯篇。
赋得濠濮想
作者：弘历
朝代：清
体裁：七言绝句

简文昔日入华林，濠濮之间远会心。寓意偶然思得耳，豫游那可刻忘钦。
赋得濠濮间
作者：弘历
朝代：清
体裁：五言排律

峭茜青葱表，澄漪绮碧浔。聊因搆朴屋，讵欲拟华林。俯仰得天趣，冲融散远襟。生机含水石，静度逮鱼禽。信矣堪明志，于焉亦会心。六朝非所企，渭上倘容寻。
赋得灯右观书
作者：弘历
朝代：清
体裁：五言排律

继晷焚膏者，观书勤用功。置檠当在左，据案乃宜中。讵祗周人尚，应专韩氏攻。光来无影乱，照处与神融。千载阙言著，一端足理穷。展编宁藉月，翻帙不生风。顺手既称便，沃心都可通。因思段成式，研北事堪同。
赋得爽气澄兰沼
作者：弘历
朝代：清
体裁：五言排律

祝融逮流火，夷则遂行金。爽自九成觉，气缘一碧吟。烦嚣都与濯，飒沓亦因沉。澈底无馀净，澄波有似深。雁鸿留影爱，荷芰敛香任。司寇往年氏，左徒终古音。抚时慎消息，祈岁切侵寻。我意殊唐帝，正殷望捷心。
赋得片云舒卷片云飞作影西东四字题楣寓意崇
作者：弘历
朝代：清
体裁：古风

当日萧閒乐无尽，后时糺缦蕴其中。即看出岫舒还卷，依旧写楹散复笼。一岁狮峰游一度，去来不系或堪同。
赋得玉壶冰
作者：弘历
朝代：清
体裁：五言排律

凌室琼曾纳，回城璞已雕。贮时原碎瓣，结处复同条。堪作恒冬想，何愁见睍消。映心清以洁，触目朗而晁。内外光明合，阴阳寒暑调。绶殊杨赐拜，酒薄李颀招。得喻定中定，谩言昭不昭。每怀寄辛渐，佳句有龙标。
赋得玉壶冰
作者：弘历
朝代：清
体裁：五言律诗

剪水镂冰趣，在壶拟玉清。虚无得想像，皎洁契神情。意叶冲寒发，心花沃润荣。昌龄鲍昭句，亲切面前呈。
赋得玉壶冰
作者：弘历
朝代：清
体裁：五言律诗

十笏容文席，一窗含假山。望如增茗邈，积矣更孱颜。内外虚明彻，清新格调闲。冰光迎尺宅，得句孰能悭。
赋得玉壶冰
作者：弘历
朝代：清
体裁：五言排律

无端陈雅质，个里贮清标。内外无纤翳，虚明以类招。坐来人自淡，望去暑全消。凝看珠成颗，融倾汞作条。谁能轻比似，可许滥锼雕。石髓仙家遗，琅霜天上邀。周旋惟义府，式度喜文瑶。一片堪呈处，洛阳人岂遥。
赋得玉壶冰
作者：弘历
朝代：清
体裁：五言律诗

楼阁壶冰里，襟怀清亦如。帘旌风入静，窗绮月延虚。芝篆薰晨鼎，莲檠检夜书。恭军已独步，那更藉吟诸。
赋得玉壶冰
作者：弘历
朝代：清
体裁：五言排律

河玉品称美，玉人壶琢之。水冰胥可贮，动静却殊施。水潋动非寂，冰莹静合宜。幽人恒喻德，诗客每题词。明远创吟际，昌龄待送时。身虽吴会寄，心乃洛阳驰。个里原不离，其他那系思。寒光贞质映，一体两无为。
赋得玉壶冰
作者：弘历
朝代：清
体裁：古风

玉壶愔愔嘉夜长，华镫兰燄冰为光。箕风毕雨此清暇，泼墨摛毫复静忙。申申缓箭渴乌水，铜瓶芳递梅花蕊。轻裘温室不知寒，无易由言吾过矣。
赋得玉壶冰
作者：弘历
朝代：清
体裁：五言律诗

精庐玉壶似，内外映空澄。岂必买其酒，真如在以冰。琼葩纷缬瓣，瑶岫迥添层。漫虑馀寒峭，蜃窗正可凭。
赋得王良登车
作者：弘历
朝代：清
体裁：五言排律

御驷在驯心，论衡取喻深。物无不可教，世有足同箴。执靶子渊颂，登车仲任吟。百家通以后，一乘譬垂今。相得泯驽马，诡随耻获禽。辔柔如组执，都过逐风骎。祗谓精神贯，匪从牝牡寻。勋华顺民意，缅治愧难任。
赋得王道如龙首
作者：弘历
朝代：清
体裁：五言排律

唐家廷试赋，王道训如龙。龙且譬之首，君应符以宗。黄滔辞示概，周旦系曾供。讵祇视听重，当知云雨从。设其大霈泽，斯则普兴农。蔽弗碍旒纩，惠诚佐馂饔。然予惟会别，初九曰潜庸。勿用孕成用，本诸孚有颙。
赋得王道荡荡
作者：弘历
朝代：清
体裁：五言排律

义路因心示，天衢与众同。发端宁在曲，归极要惟公。于古陈洪范，而今逮大蒙。本非事开凿，允是藉鸿濛。坦坦通无外，孜孜体建中。造车胥合辙，遵道毕从风。讵以梯航限，匪求玉帛充。廓然斯顺应，慎德始微躬。
赋得琭琭如玉
作者：弘历
朝代：清
体裁：五言排律

似石曾藏璞，如金待拣沙。和阗恒作贡，荆国底须誇。琭琭珍希世，英英气贯霞。仲春忽垂草，日暖欲生芽。捞剖求殊度，琢磨工正赊。尚之看有质，岂必贵无瑕。光葆堪称德，喜延匪务华。名言喻柱史，自处意应加。
赋得琼岛春阴
作者：弘历
朝代：清
体裁：七言律诗

杰竖石幢标四字，迩年真未负春阴。已欣宿雨滋南亩，又见新云羃远林。荟蔚适于幽处合，㟏岈每与望中深。乘閒欹案观坟典，陶侃名言获我心。
赋得瑾瑜匿瑕
作者：弘历
朝代：清
体裁：五言排律

瑜瑾虽希有，瑕玼亦偶呈。取长毋尽弃，舍短要归贞。辉忆石初韫，察休水至清。德音思葑菲，善诱贵权衡。苟得精磨致，终看宝器成。隐之略一玷，扬矣获连城。鲍识管家仲，魏论陈氏平。温舒述传语，切已廑予情。
赋得瑾瑜匿瑕
作者：弘历
朝代：清
体裁：五言排律

谚语曾闻传，瑾瑜能匿瑕。垢含随有喻，虚受实无加。人已仍当辨，毫釐莫致差。饰非巧渠可，掩恶量斯嘉。试看璆琳美，宁因瑕玷嗟。匿而原弗匿，遮也讵为遮。钜鹿书须察，元崇诫可誇。五言识已意，体物寓闲邪。
赋得眼镜
作者：弘历
朝代：清
体裁：五言排律

借明偷日照，泛远出洋波。满剌加称始，元蒙古乃多。奇名曰叆叇，老景助婆娑。非镜偏能鉴，弗铜那藉磨。器嫌玻璃燥，品贵水晶和。终属资人巧，应防致目讹。云通岂免蔽，在已可由他。虽八旬屏用，聊因示理哦。
赋得石戴古车辙土变为石因而车迹犹存此可以阐杜诗未发之义遂以成咏
作者：弘历
朝代：清
体裁：五言排律

北征曾著句，未发义犹玄。蓦尔见车辙，填如戴路边。出门仍自合，阅古尚依然。讵是石工斲，尤非井溜穿。灼知因土变，用得识轮骈。那有螳螂怒，惟馀蜿蜒连。遵兹堪潦避，由此视时迁。妙蕴思工部，五言为注诠。
赋得石韫玉
作者：弘历
朝代：清
体裁：五言排律

外英由内韫，为学贵乎纯。赋以石藏美，怪其言未臻。盖宗韩子璞，徒费陆家唇。明證和阗质，夥观岁贡真。山辉尚微欠，水润乃称珍。那有包而隐，常劳剖以频。喻文此诚独，修德更须醇。曾著卞和说，仍斯五字申。
赋得石韫玉
作者：弘历
朝代：清
体裁：五言排律

美玉或间石，因名璞待磨。藏中事乌有，包外语真讹。为器训李老，受刑传卞和。那能隔膜见，何异张空罗。瑟若未追琢，彬如需切磋。圭璋虽达自，修治实资他。取譬韩非设，赠人司马哦。摛词爰辟舛，获企席珍多。
赋得碧峰晓钟
作者：弘历
朝代：清
体裁：七言律诗

风来今日诚西北，送得钟声晨起间。断续音中敕几喻，悠扬韵里尚宽关。潇湘八者殊烟寺，姑孰倍之同晓山。此际鸡鸣拟齐国，四年勤倦听应閒。
赋得秋日悬清光
作者：弘历
朝代：清
体裁：五言排律

夜雨真优渥，朝晴恰朗鲜。含辉九霄烛，耀采一轮悬。云缕开如避，蓂阶照似延。纵炎消润溽，不爱亦清便。摒挡阮家笥，依迟李氏砖。宜旸华黍候，农父盼逢年。
赋得秋日悬清光
作者：弘历
朝代：清
体裁：五言排律

日近秋逾皎，天因爽更空。不教遮薄雾，讶许荡清风。影透延凉牖，光疏落叶桐。迟迟添玉漏，皓皓丽璇穹。溽暑全消湿，残芳尚结丛。敕几常惕若，珍重寸阴中。
赋得秋日悬清光
作者：弘历
朝代：清
体裁：五言排律

皞灵司素节，羲驭度天杠。腾景殊三伏，悬清丽万邦。西成农扈庆，南去雁行双。雾霭辞横岭，蒹葭醉远江。辉扬结绮扇，彩映网纱窗。杲杲玫瑰陛，曈曈翡翠幢。晴烘销润溽，高瀑朗蒙厖。恒仰贞明德，心旌独自降。
赋得秋日悬清光
作者：弘历
朝代：清
体裁：五言排律

秋月刚临孟，羲车趁快晴。丽天欣耀爽，悬宇恰扬清。离以暄为德，时而旸则亨。轩墀消溽润，帘幕益晶明。晃处金飔荡，晞馀玉露轻。如云黄渐染，颙若对西成。
赋得秋水灌河
作者：弘历
朝代：清
体裁：五言排律

百川灌河至，河伯喜阳阳。极望无涯涘，通流合渺茫。马牛浑不辨，鸥鹭若为翔。尽美谓超类，安知有大方。东行因到海，北面乃惊洋。既叹旋思殆，难穷固莫量。庶堪语理道，惟在反真常。满损谦受益，虞书已道详。
赋得秋香动桂林
作者：弘历
朝代：清
体裁：五言排律

酉岁秋闱举，丁年仲月临。兴贤颁试帖，作式每先吟。即景皋涂候，抽思棘院深。琼华方馥馥，彦士会林林。味静全欺麝，色清那数金。唐宫兰沼侧，汉邸小山阴。拂处风迎鼻，闻来香满心。考场无桂树，蟾窟望枝森。
赋得稼穑惟宝
作者：弘历
朝代：清
体裁：五言排律

稼穑资生贵，如斯宝更无。赋成范文正，雅述芮良夫。茀草兴后稷，耕山肇有虞。此诚天下本，亦实万民须。播植披沙似，丰登照乘逾。心臧土物爱，志丧旅獒吁。旸雨常祈若，胼胝莫忘劬。珍求宜戒彼，玉食每惭吾。
赋得窗中列远岫
作者：弘历
朝代：清
体裁：五言排律

向远千林表，来青一牖中。非关隔纱绿，不藉照灯红。横嶂还含秀，遥峰若接空。形容堪意入，呼吸与神通。手岂烦王宰，肩如拍葛洪。云端常缥缈，天外尚穹窿。石涧垂帘水，松岩谡窍风。谢公将白傅，吟望恐难同。
赋得紫禁朱樱出上阑
作者：弘历
朝代：清
体裁：七言排律

白华早落三春月，朱实纷垂首夏天。名拟麦英齐麦候，甘称崖蜜异崖巅。托根禁籞迎风熟，结颗芳丛映日鲜。树讶珊瑚争熻赩，珠疑火齐各匀圆。充堪凤食诚如是，残以鸟衔夫岂然。带笼底应和酪饮，倾盘乍许当茶煎。漫訾内热犹须蔗，见咏席珍可类贤。翰苑分颁还欲问，谁同摩诘什吟篇。
赋得繁林蘙荟
作者：弘历
朝代：清
体裁：五言排律

春暮气调鬯，繁林万叶连。雰雯云拟布，蘙荟日为鲜。羽族欣趋窟，鳞群譬赴渊。翥翔翻下上，散集任回旋。执弹宁同鹊，驱丛那待鹯。禽原无意必，树亦泯招延。察物适成性，兴予在渴贤。怀来虽有志，自审却惭然。
赋得红药当阶翻
作者：弘历
朝代：清
体裁：五言排律

画壁曾闻省，庭槐亦有庐。宛看药已放，又是夏方初。秾质偏清态，前迟得后舒。郑风真荡矣，谢句信轩如。风影和球佩，日华烘粉除。碧苔欣共绮，秽草故应锄。了不知春去，还疑对雨馀。何人思战胜，却拟直中书。
赋得结网求鱼
作者：弘历
朝代：清
体裁：五言排律

天人三策对，治理一言宣。直譬探源处，允标登岸先。不如退结网，讵在坐临渊。设欲鲜鳞得，宁当良罟蠲。虽疏弗漏耳，太密亦妨旃。取象肇羲帝，发端由汉贤。弛张絜心矩，沿革与时权。冒昧云更化，益求损甚焉。
赋得绿满窗前
作者：弘历
朝代：清
体裁：五言排律

春色露端倪，窗前绿欲齐。对时此宣席，发义昔濂溪。讵让筼筜谷，宁同芝术畦。生机鬯蠕蠕，画意染萋萋。蝶栩迷衔蕊，鹤来猜印泥。化工诚大矣，一气与全提。
赋得羲之换鹅
作者：弘历
朝代：清
体裁：五言排律

两帖误为一，因之相径庭。徒观如聚讼，谁解到忘形。太白诗堪證，伯思论漫听。白云授鼠笔，昙�有村亭。赠以外景册，笼由道德经。鹅虽失一再，书实获英灵。同是老君著，都归道士扃。临池纵愿学，未足语仪刑。
赋得翠影红阴
作者：弘历
朝代：清
体裁：五言排律

繁红深翠候，放影布阴时。香每因风散，色惟沐雨滋。燕将穿处喜，蝶欲梦还疑。淡荡浑无定，冲融别有宜。开如承叶态，覆似护花姿。要叔难为画，飞卿始合诗。入神谁可捉，契妙那容思。真幻幻真际，群芳说偈奇。
赋得老当益壮
作者：弘历
朝代：清
体裁：五言排律

君子体乾学，由来合自强。著论伏波始，申记绛州详。有若宜益壮，无何至老当。已修内希圣，政勖外宗王。礼曰三十盛，易称八月方。须知玩愒害，应以夕朝蘉。惟是安行要，可期攸往臧。愿之复悲尔，曾昔鄙之章。
赋得腐草为萤
作者：弘历
朝代：清
体裁：五言排律

腐草本无用，为萤乃有由。时当炎暑候，宵见荻芦洲。近物原非爇，疑灯却又浮。湿生更兼化，夏节似临秋。藜照光明类，火传今古留。庄生著精喻，车子苦勤搜。薪代应嗤蜡，缸空那叹油。徒观不熄者，岁月信如流。
赋得腐草为萤
作者：弘历
朝代：清
体裁：五言排律

腐草馀生意，为萤答岁华。夏园过渥霔，夕岭敛明霞。月下何妨出，风前且自斜。荧荧光莫定，熠熠照犹赊。是火雨无湿，飞空星讶差。沿堤朗竹叶，入沼耀荷花。不惜辉辉弄，争知苒苒加。练囊勤读者，若个是车家。
赋得至人心镜
作者：弘历
朝代：清
体裁：五言排律

无已德斯备，至人名岂虚。用心祗应耳，惟镜可方诸。照物非求照，如他不设如。将迎见俱泯，内外界胥除。皎皎映常朗，存存功讵疏。静专象乾马，妙有蕴坤舆。复礼旃磨藉，澹华金错袪。宁须铸尹寿，垆火费相于。
赋得至人心镜
作者：弘历
朝代：清
体裁：五言排律

轩皇造为器，庄子喻成谟。造则镜标有，喻惟心表无。蕴之寸田约，照乃万方俱。水火宁资取，阴阳自合符。将迎实非也，妍丑任呈乎。赋一可封著，鉴三贞观殊。放弥拟满月，卷退静融珠。望道聊吟此，行躬实愧吾。
赋得舜歌南风
作者：弘历
朝代：清
体裁：五言排律

溯维鳏在下，元德早升闻。钦受心传秘，奋庸帝载勤。四门惟吁俊，八伯已歌云。大鹿兴于野，五弦咏是薰。阜财期畅遂，解愠化嚣纷。初虑同时舞，中谣比律殷。咸熙庶哉绩，用协焕乎文。岂不怀景仰，瞠如空自勤。
赋得良玉不琢
作者：弘历
朝代：清
体裁：五言排律

不琢难成器，又称不琢珍。究当从孰是，盖在返其淳。应戒雕几细，乃全德采神。圭璋原特达，蒲谷或渝纯。为想唐尧大，曾闻山掷真。设云比君子，允贵养贤臣。必佩思无斁，酌中慎有伦。俗工俾去巧，庶弗忝贞珉。
赋得草色遥看近却无
作者：弘历
朝代：清
体裁：五言排律

弗藉诗鸣者，仍从文会夫。即看吟草色，总以示神模。一二二而一，殊同同岂殊。嫩青遥望有，浓绿近搴无。酝酿化呈彼，辟明蔽戒吾。蝇传真是诞，蚓出冀如酥。育物穷万理，对时协六符。漫将拟书带，尺寸较长乎。
赋得草色遥看近却无
作者：弘历
朝代：清
体裁：七言律诗

极目芳郊绿渐萌，轻烟细雨若为情。却输书带萦窗细，暂借波纹贴地平。通野望来犹荏苒，停鞭觅得未分明。漫言春色曾无定，万有都从个里生。
赋得荷珠
作者：弘历
朝代：清
体裁：五言排律

雨后一凭栏，荷擎颗未乾。光呈鲛女泣，妙契宋儒观。无缝分还合，流形碎复团。陆离真莫测，拟议转难安。似汞方啼鼎，同珠欲走盘。水仙如整髻，赠此缀为冠。
赋得蓬瀛不可望
作者：弘历
朝代：清
体裁：五言排律

翠微宫素节，贞观几年秋。帝值万几暇，诗成五字遒。求仙无夙望，即景有佳酬。兰沼霜前澈，桂香天外浮。赐房兴犹逸，忆魏恨难收。了惜光阴速，聊娱泉石投。咏歌文治洽，扫荡武功留。却胜九成幸，良言谏马周。
赋得虚舟
作者：弘历
朝代：清
体裁：五言排律

芸斋临太液，芝榜署虚舟。趣味南华永，迹惟胜国留。洒然阅今古，旷若忘沉浮。秋月当窗印，春波拍岸柔。几曾虑风浪，无碍侣凫鸥。我有济川意，还殷作楫求。
赋得蚕月条桑
作者：弘历
朝代：清
体裁：五言排律

南国蚕忙候，猗猗叶正柔。郑坰宁此胜，漆水可同不。彼斧遵林际，懿筐遍陌头。落枝嫩于筱，采叶碧如油。满箔方闻响，盈箱预贺收。西陵锡佳贶，工女忌寒休。未免妨群作，因之返六驺。湖山非不美，讵肯为淹留。
赋得西山入画
作者：弘历
朝代：清
体裁：五言排律

积素西山好，分明画坐披。送来寒料峭，展出白参差。幻远忽成近，增高亦益卑。东风吹不去，晓日照犹滋。曭朗浮林表，深沈护巘基。瑶台花作月，昆圃玉为陂。总以因心慰，才能触目怡。问谁传粉本，知定是王维。
赋得西山入画
作者：弘历
朝代：清
体裁：五言律诗

藉水山逾远，居东西毕临。开窗纳虚朗，列岫入嵚崟。雅似绘工染，如闻樵唱音。当年知仁乐，此日构堂心。
赋得西山积雪
作者：弘历
朝代：清
体裁：五言排律

东皇为玉戏，粉绘展遥屏。汗漫凝寒霭，威纡接窈冥。峦皴连汉白，峰隐插霄青。爱凭当西牖，无殊据胜亭。古香曹氏轴，逸韵谢家庭。别有忻怀处，甘膏遍麦町。
赋得规圆矩方
作者：弘历
朝代：清
体裁：五言排律

作器包牺始，佃渔利下民。矢弧兴武备，杵臼济农伦。莫匪出规矩，却无称所因。圆方观厥象，天地示其真。是岂人之力，难详氏可遵。量衡律度式，长短重轻钧。庶政慎宵旰，万邦同轨轮。周旋折旋处，惟谨不逾循。
赋得贤不家食
作者：弘历
朝代：清
体裁：五言排律

尚贤天所祐，济世业方崇。无取玉藏椟，有如虎啸风。辟明仰虞帝，吐握式周公。相得惟神契，弗殚倾耳聪。养期食家不，交必出门同。吉也拔其汇，亨哉畜以通。士恒资显德，君亦待弘功。易理谁诠释，子渊颂语中。
赋得赏脩竹
作者：弘历
朝代：清
体裁：五言排律

淑清胜以竹，题额眄尧年。个个琳琅列，声声角徵悬。四时皆入赏，千亩祇虚传。护径数竿足，画窗一㡧便。古今常有契，风月总无边。元凯如堪拟，吾方意渴贤。
赋得轻鯈出水
作者：弘历
朝代：清
体裁：五言排律

春水碧于油，轻鯈出水游。寄形如示幻，得气善乘浮。在藻周王岂，呈珠汉帝收。未贪竿线利，宁虑釜鬵忧。潜跃胥无适，濠梁讵有求。忘言亦庄语，底更较知不。
赋得追琢其章
作者：弘历
朝代：清
体裁：五言排律

精金方跃冶，良玉已辞岩。百炼光无夺，连城质不凡。安公龙为驾，和氏泪留衫。大训应同列，工师底用监。既追无斧迹，巧琢讶神劖。喜是充庭贡，惭为韫椟缄。在沙原藉镬，次玉漫论瑊。允矣为章美，光华佐黻函。
赋得郁朴无成
作者：弘历
朝代：清
体裁：五言排律

上虞论衡著，长短有攸分。或谓儒为学，不如吏治文。是诚两弗识，应悉一归勤。少核郁无用，未臻朴孰欣。虽然德性本，宁屑簿书勤。玉局舒国诮，致君读律慇。微言非慢耳，至论可思云。二者宜何托，勖哉佔毕群。
赋得野含时雨润
作者：弘历
朝代：清
体裁：五言排律

制义先期试，程诗向例皆。未能为默置，勉与示吟谐。三月逢时雨，青郊润嫩荄。一犁殊破块，万里净纤霾。麦色真堪爱，花光那识佳。幸非赋云汉，无复慰思斋。嗟此将谁诉，纷予恨满怀。铺笺益惆怅，点笔涩安排。
赋得野含时雨润
作者：弘历
朝代：清
体裁：五言排律

北地常含润，三春实鲜逢。去年已徼倖，今岁更稠秾。彻夜云容䨴，侵晨雨势�。为烟依柳暗，非雪入花茸。有喜皆知我，无他总为农。气清香饼饵，兆吉饫飧饔。民计庶纾豫，天恩信渥浓。沐兹何以答，勤政勖严恭。
赋得野含时雨润
作者：弘历
朝代：清
体裁：五言排律

北地惟防燥，春霖不厌多。今年真庆幸，到处赏融和。红欲蒸繁杏，青徐上浅莎。朝烟泮村坞，宿露浥坡陀。罨画吟无尽，观耕喜若何。云容看又好，膏泽可延俄。
赋得野含时雨润
作者：弘历
朝代：清
体裁：五言排律

宜雨宜旸候，轻寒轻暖天。平途尘气净，东宇晓曦鲜。因忆宋家句，称居沈氏先。微嫌殊夏令，正值利春田。绿野麦如濯，红村花欲然。露珠滃错落，风绮飏芊眠。渴意解方寸，沃心同亿千。咄哉言过慰，惟切戒盈虔。
赋得野含时雨润·其一
作者：弘历
朝代：清
体裁：五言排律

山谷兴仁气，阴阳鼓太和。一犁欣已足，十日数无过。膏益南东亩，泽沾高下阿。既优还既渥，宜麦复宜禾。举目农桑起，因心敬畏多。考功精体物，五字揭金科。
赋得野含时雨润·其二
作者：弘历
朝代：清
体裁：五言排律

兴锄继仲月，应候先清和。绿树鸣鸠里，青郊跋马过。本因绻祈岁，非是咏卷阿。入画维看米，成书定号禾。称怀净尘繄，散步得阴多。更喜春园望，新花发故科。
赋得野无伐檀
作者：弘历
朝代：清
体裁：五言排律

羲经象茹汇，尧典著明扬。继此风人咏，思伊魏国章。丁丁则非远，坎坎韵犹长。力食励无忝，素餐愧不遑。嘉兹伐檀苦，绻彼寘河伤。预育菁莪盛，勤搜仄陋藏。野无遗薖轴，朝有庆明良。咨尔释褐者，其何赞典常。
赋得金受砺
作者：弘历
朝代：清
体裁：五言排律

五金铁居一，受砺用方全。善喻商书始，宜遵历代传。刚柔期有济，启沃庶无愆。殷帝资辅德，傅岩作相贤。他山石攻玉，细谷水增川。礼著廉隅训，史因爵禄铨。及锋原藉早，莫挫要持坚。虚已渴良弼，彬然什此篇。
赋得金粟山
作者：弘历
朝代：清
体裁：五言律诗

到此索须迟，一峰迥出奇。分明碧螺髻，且有翠岩眉。解脱四禅定，圆成三点伊。狂歌李太白，自许后身斯。
赋得金粟山
作者：弘历
朝代：清
体裁：五言律诗

嶕峣俯碧川，涌出拟青莲。金粟如来影，春山太古禅。分明契倪筦，可以谢蹄筌。茧纸閒临帖，朅思赵宋年。
赋得鉴空衡平
作者：弘历
朝代：清
体裁：五言排律

随月轩皇铸，巡方虞帝同。呈如银魄皎，悬共玉枢崇。平准从绳木，空含出冶铜。妍媸那先设，轻重应无穷。形象非留滞，循环靡始终。旃摩宁底藉，瑶镂不须工。是谓具神用，堪因悟大公。箴言思蕴古，触目警吾躬。
赋得锤峰落照
作者：弘历
朝代：清
体裁：五言排律

一柱标云汉，千峰最上层。亭亭明夕照，煜煜蔚霞蒸。落景连空翠，腾光入碧澄。西崖翻直影，东户引閒凭。何必忧骚客，端宜悟苾僧。送将朱鸟隐，挂得玉蟾升。逸趣发菁藻，馀辉带绛缯。神锤工体物，惟是圣人能。
赋得镜水云岑
作者：弘历
朝代：清
体裁：五言排律

水镜静含照，岑云动以閒。四言留圣迹，五字破天悭。不竞观流处，俱迟对在间。金山画如展，玉局带难扳。仁智妙兼会，羹墙望久闲。瞠乎行莫逮，把笔益惭颜。
赋得闰月定四时
作者：弘历
朝代：清
体裁：五言排律

放勋明峻德，首切授时心。悬象占宾饥，推天示总林。羲和咨叔仲，寒暑酌盈侵。置闰昏中定，归奇卦扐寻。成章兮气朔，同律协阳阴。三百六旬准，春秋冬夏谌。明堂扉左阖，高阁漏低斟。万古畴人则，司民是所钦。
赋得闰月定四时
作者：弘历
朝代：清
体裁：五言排律

稽古放勋典，钦咨羲与和。期三百有六，度迟速馀科。置闰乃成岁，授时斯弗讹。春生夏长运，义利固贞那。无定中之定，曰多却匪多。暑寒远相异，分杪近由俄。五谷勤焉艺，百工釐用歌。增韶加一月，万物仰乌娥。
赋得雨后花
作者：弘历
朝代：清
体裁：五言律诗

雨后风光别，花容略可论。珠垂插鬓靥，奁置洗头盆。濯锦当年里，浣纱夕照村。不堪回首处，几点渍啼痕。
赋得霞标八韵
作者：弘历
朝代：清
体裁：五言排律

冠岭栖书室，奎章两字该。钱诗称玉垒，孙赋咏天台。颢气相磅礴，羲光与廓恢。参差萦且缪，缥渺往而回。岂必乾元殿，居然日观台。金乌定堪揖，仙鹿每为陪。的烁丹枫映，徘徊綵笔裁。于斯清万虑，将以叶三才。
赋得风动万年枝
作者：弘历
朝代：清
体裁：五言排律

琪树因风动，扬猗禁籞清。万年徵寿永，三秀应祥生。散影花砖静，延晖珠缀明。每从观作止，便以较阴晴。爱睹鸾鶱态，徐闻凤啸声。奚称汉武帝，林苑独标名。
赋得风泉满清听
作者：弘历
朝代：清
体裁：五言排律

璇题标五字，岩室护千灵。度牖秋风飒，侵阶泉水泠。自然相问答，雅合托高冥。契理皆堪会，忘言顿入听。漪澜犹习习，含籁复渟渟。触景缅尧轨，非关企孟亭。
赋得风篁清听
作者：弘历
朝代：清
体裁：五言排律

耳食取无尽，心参用有馀。偶披风送爽，恰傍竹延虚。倾听神俱静，含清志以舒。龙文依节变，凤籁自竿徐。落落八琅作，萧萧五蕴除。辨声师旷擅，到此合茫如。
赋得首夏犹清和
作者：弘历
朝代：清
体裁：五言排律

一日还两日，居然春夏分。和犹带昨盎，清已睇今氲。灵运前留句，德潜后泥文。抚编曾考覈，调幕重慇勤。汉志六为合，虞书南曰薰。非寒却非燠，宜织亦宜耘。候嫩身应适，昼长学可勤。每怀若不及，平秩敢云云。
赋得首夏犹清和
作者：弘历
朝代：清
体裁：五言排律

律入恢炱候，景怀荏苒春。绪芳霏翠陌，田叶漾银沦。谢雪含残絮，温花点腻尘。绿林添影密，黄鸟送声频。暄与凉无定，夷偕惠可伦。都缘好雨足，与物乐怀新。
赋得首夏犹清和
作者：弘历
朝代：清
体裁：五言排律

灵运清和咏，元晖气候占。本应四月属，曾未别书觇。称节始唐诏，讹中自德潜。仲春首夏隔，伯适季随兼。甲丙岂相及，咸恒乃继詹。谓犹仍恰当，训尚实诬添。姚冶馀韶赏，炎蒸盛热恬。抚时调六幕，望雨奈恩淹。
赋得骊龙守珠
作者：弘历
朝代：清
体裁：七言绝句

宋人骄遇南华子，河上骊龙略示机。絜矩守珠喻守器，戒惟其睡慎宵衣。
赋得骤雨打新荷
作者：弘历
朝代：清
体裁：五言排律

急雨过前川，光霏吐蕊莲。瓣擎寒淰淰，叶衬翠田田。晶阙香为界，珠冠净附蝉。一篇小石调，万柳众宾筵。却暑非空色，无尘祗静便。设如拟君子，人定是颜渊。
赋得骤雨打新荷
作者：弘历
朝代：清
体裁：五言排律

迥宇腻云卷，平湖骤雨过。因之泛轻舫，耐可玩新荷。碎点犹滴露，垂头恰映波。桃花靧面玉，柳叶藉眉蛾。态拂晴光丽，香迎风籁多。惟应结汉女，乍似泣湘娥。浦展七襄锦，舟撑一具梭。如逢赵松雪，图画得为么。
赋得鸠唤雨
作者：弘历
朝代：清
体裁：五言排律

物性知时气，禽言善揣摩。阴晴候弗舛，感召理无讹。乍听邕邕叫，旋看霭霭挼。宁同闻弱管，喜是织空罗。耕已买䤥插，耘欣荷笠蓑。诚然披雭雭，岂漫唤哥哥。望矣夏云首，鸣哉今若何。勤农卜雨霈，恭已奉天和。
赋得鸢飞鱼跃
作者：弘历
朝代：清
体裁：五言排律

大雅辞先著，中庸趣重拈。天飞宁著力，渊跃自知忺。云翮原昭上，波鳞亦出潜。流行活泼泼，岂弟兴厌厌。絜矩作人化，造端君子占。理诠兼内外，是用揭楣檐。
赋得鸿渐于陆
作者：弘历
朝代：清
体裁：五言排律

懿彼三同鸟，玩兹上九辞。陵终莫之胜，羽可用为仪。胎产则诚幻，天冲或有时。去容郭瑀指，来必季卿随。凫乙任呼耳，毳毛岂恃其。稻梁原得致，矰缴底须施。薄汉雁斯后，载旌骑早知。寄言观国者，尚励贲来思。
赋得鸿渐于陆
作者：弘历
朝代：清
体裁：五言排律

随阳原履信，遵陆自含和。高蹈讵离类，为仪亦匪他。翩翩看有度，肃肃更无讹。飞集风香芷，襂襹月映莎。郗生嗤入幕，严子岂归罗。有似鸣韶凤，宁同听讲鹅。赤麟当日操，朱雁此时歌。载咏白驹什，来思望转多。
赋得鸿雁来
作者：弘历
朝代：清
体裁：五言排律

物皆具灵性，雁岂不知时。适值仲秋节，遂辞朔漠陲。北殊雨水候，宾异露寒期。月令凡四举，长言乃各摛。山庄如迎先，帝里觉来迟。叫宇声犹涩，照波影尚疑。授衣廑织妇，登谷幸农师。协纪关民瘼，重儓且漫嗤。
赋得鹿角解
作者：弘历
朝代：清
体裁：五言排律

日永明都候，感阴阳鹿多。角都失岳岳，首故挺峨峨。别类游风磴，成群聚月坡。革希气为运，�痒顶相摩。兀兀疑牝兽，双双落浅莎。新茸生即渐，旧骨任蹉跎。夏令麋同此，冬时尘异他。不因亲考證，未易正其讹。
赋得麦浪
作者：弘历
朝代：清
体裁：五言排律

仲季频沾渥，麦麰胥沐和。青黄接宝食，高下簇祥柯。饼饵近堪卜，欧苏昔有歌。因风诚似浪，寓象得称波。披练迟裁剪，拖纨供咏哦。农民餍䭡䭓，御馔轸饥疴。方丈宁誇此，寰区普念他。设思舟可泛，切已惧犹多。
赋得麦浪
作者：弘历
朝代：清
体裁：五言排律

冬时雪积厚，春令雨沾宽。以此根盘固，幸其颖蔚攒。因风吹作浪，不水泛成澜。体物欧苏切，传名翰墨看。最欣期饼饵，奚必较绡纨。舟绝渔人钓，䥥增农父欢。既云晴合暖，复曰性宜寒。执两究何是，为君亶矣难。
赋得麦浪
作者：弘历
朝代：清
体裁：五言排律

自春徂夏首，膏雨幸频繁。以此幪幪秀，宛成潋潋翻。是波原不湿，占候未宜温。那可縠纨拟，应知饼饵存。色同万顷碧，声异一溪喧。利岂楫舟用，泽为衣食源。其沾益颙望，实颖庶堪言。悯彼三农苦，筹兹八政原。
赋得麦浪
作者：弘历
朝代：清
体裁：七言律诗

非烟非水蹙纹如，高下层层卷复舒。生意肯教藏化蝶，祥符端合兆维鱼。三山碧海乘风近，九穗黄云涌雪馀。便泛虚舟讵凭险，田农将以傲溪渔。
赋得黄花晚节香
作者：弘历
朝代：清
体裁：五言排律

体原出尘表，气自禀金精。不与荷争丽，微嫌桂早荣。秋深味相合，风拂馥还清。淡淡标曦影，泠泠浥露英。枝亭节惟直，花放晚谁轻。雅称东篱爱，宜传魏国评。辞殊誇昼锦，义拟拒霜贞。设以菁莪喻，明扬望亦诚。
赋得黄花晚节香
作者：弘历
朝代：清
体裁：五言排律

冬孟暖如秋，黄花爱独留。更因知晚节，可以悟潜修。处谷踪常隐，寻篱兴最幽。底须争富贵，也自足风流。群卉应难侣，遐心孰与俦。魏公亭尚在，闻说古平丘。
赋得黄金台
作者：弘历
朝代：清
体裁：五言排律

昭王昔爱客，台表置金钧。不惜沙中宝，愿延席上珍。岂缘贮歌舞，惟以物风尘。市骨终来骏，待宾遂委臣。谋深结怜国，雪耻报前人。莒墨气先夺，临淄旅已陈。于宁设齐器，曰鹿鄙殷囷。千载燕山景，纷传孰是真。
赋得龙应鸣鼓
作者：弘历
朝代：清
体裁：五言排律

赋纪鼓鸣应，传称龙见雩。气无以潜阂，感有不言孚。沮泽蟠神物，原田援杖枹。倏能膏雨霔，捷似赤霄符。霮䨴兴巴郡，灵奇著蜀都。左家文岂诞，董氏术宁需。待泽兹方甚，述先彼亦徒。何当霈优渥，立见麦禾苏。
赏遇楼
作者：弘历
朝代：清
体裁：七言绝句

一径茏葱入古松，重楼畅望据西峰。今朝赏遇于何是，所愿春云布渐浓。
赏遇楼
作者：弘历
朝代：清
体裁：七言律诗

第一泉为神所都，欲祈甘泽叩诚输。因高就下必由路，忆昔抚今却讶吾。好在书楼百岁矣，未经据榻廿年乎。依然故我吟前句，脩已治人愧并俱。
赏遇楼
作者：弘历
朝代：清
体裁：五言律诗

陟岭缘西降，岭阴即渐长。润行兰埒露，爽趁柏风凉。冈脚临斜落，楼头别一方。如询赏奚遇，大野朗晴光。
赏遇楼
作者：弘历
朝代：清
体裁：五言律诗

高楼搆峰顶，潇洒似萧斋。林壑供吟兴，山原入望佳。霞光红到座，树杪绿侵阶。错绣看畦畛，悠然畅我怀。
赏遇楼叠前韵
作者：弘历
朝代：清
体裁：五言律诗

山静夏无暑，窗虚楼似斋。绿云铺野暗，爽籁韵松佳。衣润泉流涧，人閒鹤唳阶。几多忧乐意，高咏一开怀。
赐两江总督书麟之任之作
作者：弘历
朝代：清
体裁：七言律诗

入觐刚逢六辔琴，遂随安福析津临。歙徽灾务纾予念，廉谨家风望尔任。渔舍蜗庐非异景，龙陵虎阜忆前吟。谓卿此去推行好，寄我怀民一片心。
赐两江总督尹继善
作者：弘历
朝代：清
体裁：五言律诗

保障资三省，忠勤著两朝。节楼无过久，幕府独称超。善得军民服，兼能上下调。暇还工作诵，吉甫可同条。
赐两江总督萨载
作者：弘历
朝代：清
体裁：七言律诗

两江总督例兼河，任重事繁资是吪。晋也昔闻家训在，载兮能集众思罗。幕开建业亦无沗，川改陶庄有足多。识要输诚更何谕，所期军肃与民和。
赐两江总督萨载
作者：弘历
朝代：清
体裁：七言律诗

节度江南历多岁，练于吏治悉河工。惟应益慎勤诸事，勿以已知懈一躬。不患士文武莫弛，欲求民裕俭当崇。久而敬者晏平仲，絜矩为师尔我同。
赐两江总督高晋
作者：弘历
朝代：清
体裁：七言律诗

壤接因来辇路迎，六年一日此丹诚。防河积谷胥筹度，察吏安民属老成。省岁稔多原致喜，任官贤少辄为怦。俞哉回任勤诸政，岂在劬劳扈跸行。
赐两江总督黄廷桂
作者：弘历
朝代：清
体裁：五言排律

迎銮卫警跸，建节久旬宣。体我勤民德，嘉卿率属贤。何须张锦帐，惟喜阅鳞田。细验刚柔俗，周咨丰歉年。咸中方有庆，虚已自无偏。此地人文盛，还淳尚勉旃。
赐予告尚书魏廷珍
作者：弘历
朝代：清
体裁：五言律诗

悬车辞魏阙，回驾返蓬庐。望九人中瑞，无双林下居。精神益轩若，风度尚彬如。娱老询何物，三朝有赐书。
赐云南巡抚刘藻之任
作者：弘历
朝代：清
体裁：七言律诗

山左诸生推学业，滇南六诏寄提封。才华淘洗归真实，官吏甄稽福士农。水旱无逢歌乐土，诗书有教振西廱。谩言万里君门远，不隔心常达九重。
赐伊犁将军舒赫德
作者：弘历
朝代：清
体裁：七言律诗

伊犁万里抚军民，不比堂廉取旨频。此岂仅为保障寄，因之特用老成人。固思旧侣欢常聚，其柰严疆倚独谆。食少事烦正何碍，如斯我亦倍精神。
赐休致大学士蔡新还里之作
作者：弘历
朝代：清
体裁：七言律诗

建元胪第丙辰年，五十春秋驹影迁。黄阁首行千叟宴，白云心忆七闽天。慰留弗忍耆而艾，听去教娱林与泉。祝八旬期仍赴阙，俞哉嘉予意肫然。
赐休致大学士陈世倌归里诗以饯之
作者：弘历
朝代：清
体裁：七言律诗

夙夜勤劳言行醇，多年黄阁赞丝纶。陈情无那俞孔纬，食禄应教例郑均。自是江湖忧未忘，原非桑梓隐而沦。老成归告能无惜，皇祖朝臣有几人。
赐健锐云梯营军士食即席得句
作者：弘历
朝代：清
体裁：五言律诗

犹忆前冬月，云梯始习诸。功成事师古，戈止众宁居。实胜招提侧，华筵快霁初。馂馀何必惜，可以逮豚鱼。
赐傅恒经略金川
作者：弘历
朝代：清
体裁：五言排律

壮龄承庙略，一矢靖天狼。番部蕞尔蠢，王师武必扬。慰予西顾久，嘉汝赤心良。挞伐敉么寇，抚循集众长。斯能成伟绩，用干不庭方。伫看销兵气，敷天日月光。
赐内大臣常明
作者：弘历
朝代：清
体裁：五言律诗

禁籞宣劳久，恩隆志愈虚。洁身正群仆，扈跸典周庐。每以嘉谟告，因知丹悃摅。清时无折槛，不用叩阶除。
赐凯旋将军福康安参赞海兰察等宴即席成什
作者：弘历
朝代：清
体裁：古风

去年此际未登程，蒇绩今朝凯宴迎。来往算仍先一月，驱驰真是赖群英。国威海峤扬惟烈，祖德山庄佑实明。回忆旰宵斯擘画，不徒劳耳慰犹诚。慰中岂不自怀惭，何致愚民蹈法甘。论武边防乃就弛，曰文诸吏率为贪。偾辕方悉诚吾过，伏锧奚辞信彼堪。善后虽云大端定，犹馀廑念望东南。善后详陈十六条，用斯两月驻成遥。抒猷山海安万姓，锡宴君臣会一朝。念汝父当惬怀永，视如子合受恩饶。受恩饶处人知否，不嗜杀邀天惠昭。西域金川宴紫光，台湾凯席值山庄。敢称七德七功就，又报一归一事偿。戒满持盈增惕永，安民和众系怀长。养年归政应非远，益此孜孜励自强。
赐刘藻
作者：弘历
朝代：清
体裁：五言律诗

乞归非独往，教孝有常经。沂水风犹昔，齐山不断青。栖迟安梓里，俯仰乐萱庭。灾后民何若，详陈疾苦形。
赐别沈德潜南旋之作
作者：弘历
朝代：清
体裁：七言律诗

闻道冰开潞水堤，归舟无那挂帆徯。刚欣西苑重酬倡，又向东风惜解携。杜老终怀故乡乐，谢公曾眷友人暌。百寮尽有悬车者，囊载宸章孰尔齐。
赐副将军富德书扇
作者：弘历
朝代：清
体裁：五言律诗

师进和阗路，捣虚事夹攻。恩威仆儓识，甘苦伍偏同。推解廑子念，驰驱励汝忠。箑头题句赠，回部播英风。
赐副总河嵇璜
作者：弘历
朝代：清
体裁：五言律诗

淮黄近多事，简畀冀堪胜。习矣吾知夙，佥惟汝尚能。母仪迎养便，父训熟闻曾。伫俟成功奏，忧心日所凭。
赐协办大学士刑部尚书仍管江苏巡抚庄有恭
作者：弘历
朝代：清
体裁：五言律诗

重教任苏抚，近复擢秋卿。岂不轻车藉，要资法网平。跸涂暂留扈，翰幄自归并。德政吴松在，何曾让毕亨。
赐协办大学士吏部尚书一等诚谋英勇公阿桂六十寿辰
作者：弘历
朝代：清
体裁：七言律诗

功高殊众赐冠衣，寿日充闾耀吉辉。谋勇奏平定玉垒，归来俾协赞黄扉。六旬庆自今伊始，廿四考当逾古稀。不说保全勖黾勉，名同郭令岂其非。
赐原任大学士史贻直
作者：弘历
朝代：清
体裁：五言律诗

归林缘舐犊，辞阁匪思鲈。能改无过矣，知仁何碍乎。迎銮方出户，资政挈同途。风度犹然在，江山秀助腴。
赐吉林将军傅森
作者：弘历
朝代：清
体裁：七言绝句

数处开牙尽有名，大东坐镇翼陪京。将军底事无勋绩，累洽重熙值太平。
赐吉林将军及官员兵丁宴
作者：弘历
朝代：清
体裁：七言律诗

黄幔青山皓日晴，沛丰欢宴浃群情。恩颁军士皆凫藻，席预嘉宾适鹿鸣。却喜多人能旧舞，翻嫌小部镇新声。本来此地无租赋，底用当筵吁减征。
赐吉林将军庆桂
作者：弘历
朝代：清
体裁：五言律诗

连疆因觐谒，扈跸日趋随。虽未父书读，犹存世德规。俾之习政事，已可镇边陲。夫子训孟武，其言汝尚思。
赐吉林将军福康安
作者：弘历
朝代：清
体裁：五言律诗

从征能奋武，贰部亦通文。知可栋梁任，因教节钺分。迎銮仍扈跸，鉴悃匪嘉勤。汝父家声在，勉之尊所闻。
赐和亲王
作者：弘历
朝代：清
体裁：五言律诗

桐圭传锡庆，棣萼喜连芳。乐善辉编简，维城佐庙廊。允堪称玉叶，不愧表银潢。嘉尔抒丹悃，承恩并日长。
赐哈萨克布鲁特等宴即席得句
作者：弘历
朝代：清
体裁：七言律诗

乌孙扫净玉门开，受号争先肯后哉。献马不须金马去，右宛今效左宛来。踵前布露相伯仲，罢战康居总厕陪。谁道蒲萄经岁久，三巡早各醉芳醅。
赐哈萨克阿卜勒比斯之子噶岱等宴诗以纪事
作者：弘历
朝代：清
体裁：七言律诗

请安阿卜勒比斯，努喇里居遥故迟。均可嘉其摅诚悃，未宜靳此霈恩施。筵开首夏颁三爵，节过元宵灿九枝。对语不须资象译，通情洽惠系深思。
赐哈萨沙海苏尔统宴即事得句
作者：弘历
朝代：清
体裁：七言律诗

哈萨羁縻化外人，嘉其向化拟藩臣。例当子继封汗号，虔遣弟来叩旨申。赐宴观灯示以惠，久安长治勖惟寅。本非勤远徕殊远，戒满持盈意倍谆。
赐塔尔岱
作者：弘历
朝代：清
体裁：五言律诗

奔走戎臣职，怜伊老更慇。旌门仍扈跸，册府久书勋。但识旗堪夺，那知笔可耘。成诗还译告，两字表忠勤。
赐大学士仍管浙闽总督三宝
作者：弘历
朝代：清
体裁：五言律诗

海疆浙闽重，幕府简犹难。必也知大体，宁惟期小安。暴除艰废猛，众得允于宽。节相权资理，徐归黄阁端。
赐大学士伍弥泰
作者：弘历
朝代：清
体裁：五言律诗

少长余一岁，看如长我年。依然可纶赞，何必说车悬。步履昨称蹇，精神今复痊。愿留二三老，作伴庙堂贤。
赐大学士嵇曾筠
作者：弘历
朝代：清
体裁：七言律诗

海疆三载耀台星，沙涨金堤渎协灵。此日黄扉资赞化，昔年绛帐忆谈经。旌扬浙水行来远，路指燕山望里青。料想微疴应早复，丹诚平格享遐龄。
赐大学士嵇璜时微疾而痊进见喜而得句用辛丑御门日作韵
作者：弘历
朝代：清
体裁：七言律诗

迩日筹瀛发率宣，重臣抡俊统军先。采薪喜愈谈前席，硕果权休称避贤。同阁四中今独在，悬车一去慢频连。却云庆八旬乞返，首肯同卿待戌年。
赐大学士张廷玉
作者：弘历
朝代：清

喉舌专司历有年，两朝望重志愈坚。魏公令德光闾里，山甫柔嘉耀简编。调鼎念常周庶务，劳谦事每效前贤。古今政绩如悬鉴，时为苍生咨惠鲜。
赐大学士张廷玉
作者：弘历
朝代：清
体裁：七言律诗

喉舌专司历有年，两朝望重志逾坚。魏公令德光闾里，山甫柔嘉耀简编。调鼎念常周庶务，劳谦事每效前贤。古今政迹如悬鉴，时为苍生咨惠鲜。
赐大学士徐本
作者：弘历
朝代：清
体裁：五言律诗

黄阁登贤俊，清时佐化工。调羹推赞理，运轴每抒忠。恩泽敷霖雨，丝纶布巽风。愧予非舜禹，弼亮古今同。
赐大学士徐本卿归里将一载矣比闻语言动履渐即轻便想血气和调平复非久贲然有日跂予望之炎夏火流林居差胜明湖鹫岭间扶舁萧散卿亦宜有以自乐惟是几暇从容清吟消夏兴复不浅而曩时赓和之侣卿乃远在江湖怀不能已聊寄以诗
作者：弘历
朝代：清
体裁：古风

道义惬同好，衣冠崇老成。八年资赞襄，千里睽音声。宿疾今何似，秦医胡不灵。每怀故老凋，错落如晨星。临风瞻越云，惘惘心靡宁。长夏宜林居，山水秀且清。峰迎南北翠，月印三潭明。卿虽适江湖，岂不念朝廷。努力加餐饭，慰予跂望情。跂望情何极，频年共济人。爵禄非可私，义难阻归轮。常谓二疏去，于道昧致身。卿以谢病返，安忍责恝分。恝分亦已久，曰历冬春夏。乃知白驹速，寸晷不相假。看禾新雨后，把卷万几暇。披薰对南风，心因到越下。所愿眠食佳，早整归朝驾。
赐大学士查郎阿
作者：弘历
朝代：清
体裁：五言律诗

玉陛资调燮，西陲运计筹。持钧推旧德，补衮著嘉猷。可继萧曹业，还同韩范俦。江湖与廊庙，莫释一心忧。
赐大学士福敏
作者：弘历
朝代：清
体裁：七言律诗

元老由来众所仪，岩岩班列帝王师。每当咨治披香日，恰似谈经绛帐时。入赞经纶常补阙，退朝剑佩自委蛇。儿行学始循佔毕，启导重劳下讲帷。
赐大学士赵国麟
作者：弘历
朝代：清
体裁：五言律诗

岱岳钟灵秀，闽疆播姓名。巨川资作楫，上鼎藉调羹。诸葛抒忠荩，文公独老成。每当前席问，何以福苍生。
赐大学士鄂尔泰
作者：弘历
朝代：清
体裁：七言律诗

早年勋绩振南蛮，黄阁论思久任艰。五载忧勤肩燮理，两朝寅亮首清班。允期舟楫川同济，何啻门庭水一湾。申甫蕃宣周硕辅，敷予惠泽满人寰。
赐大学士高晋回两江总督任用去岁赐诗韵
作者：弘历
朝代：清
体裁：七言律诗

昨年曾晤路旁迎，黄阁旋除鉴素诚。适以潦淤萃畿辅，召来相度议平成。南人望汝还为快，北阙惟兹别漫怦。内外需材赞治理，苦心简任敢轻行。
赐奉天将军弘晌
作者：弘历
朝代：清
体裁：五言律诗

各省将军驻，奉天任最繁。旗民纷杂处，丈武董雄藩。用简宗臣俊，同为圣祖孙。勖哉勤教养，培此故风存。
赐奉天将军永玮
作者：弘历
朝代：清
体裁：五言律诗

将军虽镇守，要任胜其他。故国屏藩寄，长谋教养多。一身为表率，六部视平颇。圣祖曾孙尔，勤劬当若何。
赐奉天将军额洛图
作者：弘历
朝代：清
体裁：五言律诗

留都开幕府，抚镇更旬宣。古重维桑地，今成秉礼廛。扈陪依豹尾，晋谒领鹓联。大树甘棠并，芳声莫让前。
赐奠功臣扬古利墓
作者：弘历
朝代：清
体裁：五言律诗

主吏勇过汉，长孙陪似唐。溯思同麦饭，恩合奠椒浆。百战英惟胜，一心诚且良。两朝勋绩赫，异姓独封王。
赐奠功臣扬古利墓
作者：弘历
朝代：清
体裁：五言律诗

别部自为长，来归识圣人。报雠甫十四，努力以终身。所重心惟赤，更兼勇绝伦。鼎湖伴咫尺，千载会精神。
赐奠功臣费英东墓
作者：弘历
朝代：清
体裁：五言律诗

萨尔浒之战，冲锋首建功。遂成破竹势，真是冠军雄。奖善戒其恶，摅谋济以忠。二陵近相望，来往会云风。
赐奠功臣额亦都墓
作者：弘历
朝代：清
体裁：五言律诗

自古逢开创，必资英济臣。白山圣人作，东海卓材彬。嘉尔忠秉素，宁惟勇绝伦。枌榆佳域护，一德永相亲。
赐奠大学士来保辄复成诗
作者：弘历
朝代：清
体裁：五言律诗

一世笃勤行，三朝禁近臣。老成惜多谢，厚重有谁伦。那问生由命，因知寿底真。且看市廛上，应有辍舂人。
赐奠费英东墓
作者：弘历
朝代：清
体裁：五言律诗

来归识超众，独入目无前。嘉谕万人敌，从征三十年。荐贤奖以豫，劾恶诲于先。开国思殊绩，赠封理合然。
赐奠额亦都墓
作者：弘历
朝代：清
体裁：五言律诗

冠世称勇独，丁年识主真。忠摅实异众，恩顾亦超伦。风雨精神会，松楸碑碣陈。元孙能继勇，奕世有良臣。
赐安南国王
作者：弘历
朝代：清
体裁：七言律诗

交南三百馀年国，拱北一星历世臣。知解文章守礼义，用颁篇什副丝纶。银瀛驰价心诚笃，玉塞开筵惠俾均。抚众和邻绵奕叶，长承朝泽万千春。
赐安徽学政刘墉
作者：弘历
朝代：清
体裁：五言律诗

海岱高门第，瀛洲新翰林。尔堪拟东箭，其善拣南金。河戒伐檀诮，薪勤芃棫心。家声勉承继，莫负奖期深。
赐安徽学政刘星炜
作者：弘历
朝代：清
体裁：五言律诗

每读菁莪什，渴然思育贤。伊谁与我共，造士得卿肩。底藉燃犀照，应如冰镜悬。观风要达隐，讵止在文铨。
赐安徽学政梁国治
作者：弘历
朝代：清
体裁：五言律诗

亦我特抡元，居然经济存。因之南海郡，旋返本衙门。皖歙俾司铎，江苏来谒辕。勖哉实践处，文行此为源。
赐安徽巡抚富躬
作者：弘历
朝代：清
体裁：五言律诗

分巡历十年，擢抚自承宣。无碍冯唐老，应思黄霸贤。鲜民慎于后，疏狱戒其前。速反勤诸政，休因扈跸延。
赐安徽巡抚托庸
作者：弘历
朝代：清
体裁：五言律诗

又下大江来，舟行许扈陪。率因咨众隐，遂以访群材。节操古松似，精神秋水哉。恐妨误程吏，数日便教回。
赐安徽巡抚托庸
作者：弘历
朝代：清
体裁：五言律诗

连疆来接驾，咨政引同舟。共济义应绎，勤宣业可修。老看身益壮，人实食无浮。虹宿被灾地，钦哉善恤赒。
赐安徽巡抚高晋
作者：弘历
朝代：清
体裁：七言绝句

江分上下各抚治，简剧因之寄任殊。以汝慎勤应胜此，凤庐其念荐灾区。
赐定边左副将军超勇亲王额驸策令
作者：弘历
朝代：清
体裁：七言律诗

旧日殊勋定月支，维藩今复寄边陲。每因章奏知忠恳，却为贤劳费解推。土拓不誇戎马绩，烽销常慰庙堂思。汉家定远何须道，方识首猷万载垂。
赐宴内外藩王文武诸臣即席成什六韵
作者：弘历
朝代：清
体裁：七言排律

祝釐虽是众诚申，弗以为当为愧频。幸沐天恩诸事蒇，益因时叙一心寅。各巡抚命还省毕，众布按归历陛陈。安惠万民训外吏，晴和今日宴朝臣。承筐是用将百辟，劳酒亦惟行一巡。因便瀛藩分散遣，所嘉恋阙意犹谆。